text:
Si cambia leynan cu ta pone tanto e mama como e tata responsabel pa e yiunan, hombernan lo pensa miho prome cu traha yiu?
Awe ta ‘Dia Internacional di Famia’. Mi ta pidi bo pa tuma un rato pa wak un video cu ta mustra nos hopi cla pakico ta importante pa nos no bira cara pa e realidad scondi den mas famia cu nos ta kere.
‘E berdad scondi’ ta un testimonio di pobresa na Corsow. Situacionnan cu ta conta pa mas isla y pais, tambe pa Aruba. E cosnan di bida cu no tur hende kier wak. E circulo vicioso di pobresa. E abuso sexual den famia. E buskeda pa amor di un muhe jong cu a pasa den tur e situacionnan aki. Y toch e ta hasi e esfuerso pa papia cu su yiunan pa nan tin un miho bida. Pero e no por su so.
E mama di 3 yiu y 27 anja ta bisa: ‘Mi no kier pa mi yiunan pasa den mesun cos cu ami a pasa aden.’ Y toch den tantisimo caso bo ta mira cu den e buskeda pa amor, felicidad y proteccion, muchanan jong ta atrae net e hende den su bida cu ta lag’e pasa den loke e no tabata kier. Manera e senjora cu ta guia mamanan den situacion di pobresa ta bisa; ‘E ta bay hopi mas profundo, cu bo lo pensa na prome instancia.’ E berdad ta cu e tin hopi di hasi cu cicatrisnan di bida. Y sin guia adecuado y comprenshon di otro, e persona ta keda pega. Pasobra niun hende a sinj’e balora su mes. Tampoco pa e explora di ki forma e por sali di pobresa dor di usa un posibel talento cu e por tin.
Tin ora mi ta puntra mi mes si e hendenan cu tin cu yuda e mamanan aki tin mas facilidadnan pa traha cun’e, e lo por yuda mas? Si cambia leynan cu ta pone tanto e mama como e tata responsabel pa e yiunan, hombernan lo pensa miho prome cu traha yiu? Si pueblo henter cuminsa wak hende den necesidad cu wowonan di compashon, y yuda pa nan haja mas balor propio, nos lo crea un miho comunidad?
Cosnan pa pensa, pa ami y abo…
Stima bo famia y stima tur famia…
Aruba 2016, majan April 27, 2 or di merdia lo tin un manifestacion contra abuso sexual. Di parti di Comprondiendo Bida ta invita tur hende pa bay. Comprondiendo Bida ta apoya e manifestacion. Tambe ta apoya tur mama- y e tatanan cu a tuma e curashi pa sali afo cu nan storia. Comprondiendo Bida ta invita tambe tur hende pa subi e website www.comprondiendobida.com y type e palabra ‘abuso sexual’ den e hokki di search. Bo lo haja un cantidad di articulo riba abuso sexual cu Comprondiendo Bida a publica den su anjanan cu e ta online. Bo lo haja articulonan cu lo pone bo compronde pakico ta importante pa hasi cada intento cu bo por, pa stop abuso sexual. Bo lo compronde pakico e argumento cu mester busca prueba prome cu aresta un pedofiel NUNCA por ta valido. Un pedofiel ta un persona cu un mente cu semper lo busca excuus pa hustifica su acto. Esaki ta nifica cu e nunca lo stop. Esaki ta nifica cu mientras ta buscando pruebanan cu dificilmente lo haja, e pedofiel tin caminda liber pa sigi abusa.
A bira tempo pa nos stop di sconde e cosnan scur cu ta sosode den nos comunidad. Adultonan t’ey pa protega e muchanan. Pa percura pa nan por lanta den un comunidad felis. No pa abusa di nan.
Si nos no ta defende e derecho di nos muchanan, ta ken su derecho nos ta defende anto?
Y di paden tin un stem cu ta bisa mi ‘Lo miho ainda tin cu bini.’ Y di esey mi tin sigur.
Un bon amigo a jega di bisa mi cu nos ta biba bida cu bista den futuro y nos ta compronde bida mirando atras. Pa mi, esaki ta sinti manera hopi berdad.
Sesenta anja tabata parse mi hopi bieuw tempo mi tabatin 20-30 anja. Awor cu mi a jeg’e, mi ta sinti mi sigur di mi mes y e escogencianan cu mi a hasi. Escogencianan a base di e libertad cu mi ta sinti. Libertad di wak atras riba mi bida y bisa mi mes ‘den cada situacion mi a hasi lo miho cu mi tabata por, bou di e circumstancianan cu mi tabata aden.’
E dushi di 60 ta cu mi por afford pa no tin pura, mi no tin mester di ansha mas. Mi a pone mi marcanan di pia y e pianan lo sigi cana nan propio caminda. Ki luho, porfin mi por permiti mi mes e luho pa ‘Tuma Tempo.’
Como hende, hopi biaha nos ta puntra nos mes, si nos a hasi e miho. Ami ta kere cu si. Nos por hasi solamente nos best. Pasobra nos no por scoge pa otronan, ni cuanto nos ta stima nan. A lo largo di bida mi a sinja pa laga hopi di mi sonjonan cay, mescos cu mi idealnan, pasobra hopi cos no ta den mi man. Mi mester a sinja laga bay y wak cosnan bay robes, mientras cu mi sa cu por a bay otro.
Mi a gradici pa mi logronan, ora mi a sinti cu mi por a hasi un diferencia den mi mesun bida, pero tambe di otronan. Dunando hopi di mi mes pa logra un pais, un mundo miho y metanan grandi, mi a sinja mas y mas cu e felicidad mas grandi tin ora ta den cosnan asina chikito manera un hende cu ta duna mi un brasa, pasobra e palabranan cu mi a bisa of scirbi a jud’e den su bida.
Of un mucha chikito cu ta corda e cosnan creativo cu nos a traha hunto, te hasta ora nan a bira mucha grandi caba.
Tambe mi a mira hopi oportunidadnan pasa bay, pa mi mes y pa otronan, talentonan cu nunca a florece. Bida ta escogencia. Mi a mira alegria y inhusticia, gratitud y envidia, inspiracion y weganan di poder.
Mi a admira e bunitesa di creacion y e danjo di mannan humano. Y mirando bek, mi a haja semper loke mi a pidi, conciente of inconcientemente. Maske no semper mi a realisa esey na e momento cu mi tabata ‘eynan’.
Mi ta corda cu desde un edad hopi jong mi a pone dos meta den mi bida. E prome ta cu mi kier laga atras un mundo miho cu mi a haja, pasobra mi kier pa mi yiu- y nietonan tambe tin un habitat pa nan biba. Di dos ta cu dia mi jega na fin di e caminata humano, mi por bisa mi mes cu tabata bale la pena pa biba.
Mi no sa si mi a logra e prome meta. Mi no ta hopi contento di e mundo cu nos ta bibando aden actualmente. Mucho guera, mucho violencia, mucho descordia, pero mi tin speransa riba un majan cu lo surgi un dia cu ta miho cu su ayera. Mi por bisa solamente cu mi a hasi mi best y mescos cu ami, mi a topa hopi otro hende cu ta hasiendo mescos y cu ta un inspiracion pa mi.
Asina mi ta jega na e di dos meta. Y mi conclushon ta ainda cu mi a biba un bida cu ta bale la pena. Pa mi mes, sin cu mi mester di e balorisacion di otro hende. Nos cada un tin nos balornan interno y esaki ta diferente pa cada un. Den mi opinion nos lo tin pas dia nos acepta esaki como berdad universal.
Mi ta agradecido na e projecto cu mas a marca mi bida ‘Comprondiendo Bida’ cu a start manera un experimento y a bira mi companjero fiel pa casi mita di e anjanan mi tras. A lo largo di tempo ‘Comprondiendo Bida’ a bira mi caminata y buskeda di contestanan di bida cu mi a comparti cu un publico mas grandi. Un proceso cu nunca ta caba. Cada stap lo hiba na e proximo y podise ta asina bida ta intenciona di ta. Un proceso, sin expectativa, ni lucro, ni luho. Un proceso cu ta hiba cada un di nos na nos mes. E esencia di ken nos ta…
Mi lo sigi hasi mi best, pero mas cu tur cos, sigi gosa cada minuut di mi caminata riba e planeta aki. Y di paden tin un stem cu ta bisa mi ‘Lo miho ainda tin cu bini.’ Y di esey mi tin sigur. Mi ta agradecido na Bida pa cada experencia, su dushi y su zuur. Nan a sinja mi pa aprecia y balora e persona principal den e storia di mi bida, esta ‘mi mes’.
Mi a sinja cu mundo ta sigi lora toch. Cu mi of sin mi.
Porfin mi a compronde e berdad grandi cu como hende, nos ta asina insignificante compara cu e Universo cu no tin fin.
Dushi! Mi tin mas tempo awo, pa mi mes, esta un luho asina balioso.
Esta dushi bida ta!
Felis dia di tata na tur cu di un of otro forma ta cumpli cu e rol di tata
E Tata ideal, un bon ehempel, un inspiracion, un fuente di confiansa, un brasa, un schouder pa bo yiu jora su pena, un hari pa bo comparti, un conseho cu su yiu por scucha, un fuente di confiansa.
Tempo cu tata y yiu por comparti tin ora ta haja nan balor atraves di tempo cu mas experencia y sabiduria.
E tata ideal ta haja bida cada biaha cu un yiu nace. Cu e bida nobo ta nace y crese sonjonan nobo, speransa nobo. Pero tambe retonan nobo.
E retonan, juist. Nan ta esunnan cu cada bes por pone un capa scur mei mei di e tata y su sonjonan. Situacionnan cu ta aparece y cu como hende bo no ta tene cuenta cu n’e. Tin hende cu ta enfrenta nan y busca un otro caminda pa jega na e mesun resultado desea. Tin otro hende cu ta busca alivio pa nan retonan den cosnan cu ta aleha nan juist di e yiu cu tanto nan a stima. Un amor cu ta bay bek te e momento cu nan a topa otro pa prome biaha. Esaki ta ora e yiu a dal su prome grito di bida.
Bida no semper ta cumpli cu nos sonjo y speransanan. Pero ta e persona su escogencia pa mantene su mes na su ideal, promesa y compromisonan. Retonan no t’ey pa hasi bida imposibel. Nan t’ey juist pa nos desaroya nos talentonan y no laga un di e responsabilidadnan mas grandi den bida cay.
Awe ta dia di tata. Tum’e como un dia pa haja bunita regalo y cosnan tierno traha na scol. Tum’e tambe como un dia pa reflecciona riba kico ‘ser tata’ pa bo ta ensera.
Pasenshi, amor, compashon, empatia, pordona, compronde, madures, tempo comparti. Podise esey ta e esencia di e tata ideal?
Felis dia di tata na tur cu di un of otro forma ta cumpli cu e rol di tata.
Cu hopi danki na e 3 damanan aki pa a comparti nan alma, curason, speransa, fe y balentia cu nos. Dios bendiciona boso semper!
Cu hopi danki na e 3 damanan aki pa a comparti nan alma, curason, speransa, fe y balentia cu nos. Nan tabata nos modelonan precioso pa e poster di Viva La Donna Day 2009… Carina, Ingrid y Gina… Dios bendiciona boso semper!
…Mira bida di un otro forma…disfruta conciente di cada dia…di mi famia…di naturalesa…mi a siña pa biba ‘awe’… cada dia ta un dia…tin dia duro…pero esaki ta conta pa tur hende, cu of sin cancer …stima mi mes…stop di pone otro hende semper na prome luga…duna e cancer un luga den mi bida y sigi biba, mescos cu tur otro hende… Bisa mi mes cu Dios a cura mi caba y ‘Go for life’…pa gosa di bida…siña corda riba mi mes tambe… Si mi por a cambia algo, mi lo a biba cu menos stress, menos core core… enjoy life…hari hopi…busca hende positivo rond di mi…prome mi a pensa ‘morto’, awo mi sa cu despues di cancer ‘tin bida’…
Tin hendenan sabi cu ta bisa cu e buskeda di hende ta semper ‘conoce felicidad’.
Un grupo di amiga tabata papia riba e tema. ‘Esta dushi ta cu bo por stima, maske con duro bo bida por tabata! Bo ta realisa cu ‘ami no ta loke bida a hasi cu mi, pero loke mi ta scoge pa hasi di mi bida’. Hopi biaha nos ta ta tende tur sorto di expreshon:
Homber no ta di confia awendia mas
Relacion den e temponan aki no ta traha
Nos mundo a bira mucho liber, tur cos por
Di otro banda, ora nos papia cu un hende intimamente y honestamente, nos ta realisa cu hopi di e expreshonnan aki ta basa riba miedo. Miedo pa perde, miedo pa dolor, miedo pa perde cara. Y un otro hende cu si a tribi di entrega nan mes na amor y pashon den nan bida y ta wak bek cu sinceridad ta bisa cu nan no ta lamenta. Nan ta pensa cu ta bal mas di a conoce amor y despues sinti dolor cu pa un of otro miedo nunca a experencia kico ta nifica ‘stima cu henter bo alma y curason’. Perde bo mes den amor y pashon, entrega bo mes totalmente. Gosa di amor y intimidad sin miedo. Comparti bo alma y bo curpa.
Kico tin mas bunita cu conoce e sentimento di mas profundo cu biba ta ofrece nos. Tin hendenan sabi cu ta bisa cu e buskeda di hende ta semper ‘conoce felicidad’. Anto pakico tin miedo pa top’e? Pens’e! Hopi felicidad den e buskeda!
Si un partido ta keda den contacto cu su pueblo, no ta importa con chikito e por ta awe. E contacto aki por hasi’e grandi pa e proximo eleccion. Historia di Aruba mes a mustra nos cu partidonan cu awe ta chikito, den pasado tabata esunnan grandi. Y esunnan cu awe ta grandi a jega di ta esunnan chikito di pasado.
Majan Aruba ta bay vota pa su representantenan den Parlamento, e organo mas halto di nos pais. E partido cu haja mas voto tin e prome mandato pa forma un gobierno. Si esaki no logra, loke por sosode den cada democracia, e partido ta entrega e mandato bek na Gobernador y lo sigi pa e proximo partido cu tin mas tanto voto.
Nos por a mira un energia y creatividad hopi grandi den e campanja cu majan lo ta tras di lomba. Eigenlijk cada partido merece pa gana y asina mustra nan afinidad cu e pais cu asina tanto nan ta stima.
Ki ora cada partido ta gana? Ora nan no laga e temporada di campanja ta nan focus y periodo di comunicacion cu pueblo. Un partido ta grandi den su esencia ora e ta tene bienestar general di pueblo den cada decishon y prioridad cu e tuma. E rais y curason di un pais ta su hendenan. Si e pueblo ta progresa den su derechonan fundamental, e pais tambe ta progresa. Si e pueblo ta crece den su balor propio y amor pa su pais a base di e maneho di e gobierno y parlamento, esaki ta combini tur hende. E ta combini tambe tur partido.
Si un partido ta keda den contacto cu su pueblo, no ta importa con chikito e por ta awe. E contacto aki por hasi’e grandi pa e proximo eleccion. Historia di Aruba mes a mustra nos cu partidonan cu awe ta chikito, den pasado tabata esunnan grandi. Y esunnan cu awe ta grandi a jega di ta esunnan chikito di pasado.
Tin un dicho cu ta bisa ‘Conoce bo pasado, pa bo por scoge bo futuro’.
Bo voto ta un derecho, pero tambe un deber sagrado… e escogencia mester ta pa bienestar di Aruba, nos dushi pida baranca, nos Aruba Dushi Tera…
Natalie no tabata ‘djis’ un adicto mas, pero un ehempel cu semper tin un caminda pa un bida miho. Natalie, un bida cu a inspira…
Natalie, un bida cu a inspira…Mi a conoce Natalie hopi anja pasa, den anjanan 90. Caminda mi a conoce Natalie ta mescos cu hopi hende, como adicto riba caja, pidiendo placa pa cuminda. Buscando trabou di parti flyer pa e por haja poco placa. Natalie tabatin algo special, e tabata comparti su storia di bida. Natalie semper a bisami cu e kier a cambia su bida, pa por tin su yiu cerca dje, pero cu esaki ta asina dificil una bes cu bo drenta den e bida di droga. Natalie tabata conta di su dolor di bida, cu e sa cu e ta hasi su famia dolor, pero tambe di su amor pa hende. E ta conta semper aserca cu e no ta un mal hende, cu e ta stima hende. Mescos cu hopi hende tin ora mi ta dun’e placa of trabou pa parti flyer.
Natalie tabata e personahe riba e potret cu a gana e competenciadi potret ‘Nos hendenan’ na ocashon di 30 anja di Checkpoint Color. E scolnan a haja camara pa laga nan alumnonan saca un potret di nan gusto cu ta refleha amor of algo impresionante. Devah Leenheer tabata e mucha muhe di 12 anja den 6e klas cu a capta un momento den bida di Natalie cu di berdad, berdad a bisa mas cu un miyon palabra. Tabata un potret di Natalie para dilanti di un palo di lus ta come un ijscream. Patras di Natalie tabata mira e edificio di Royal Plaza. E potret a gana pasobra e tabata refleha un contrast asina grandi entre e desaroyo cu Aruba tabata pasando aden y un hende cu no por a haja su lugar den e rapides di desaroyo. Den wowonan di Natalie por a mira e bashi y tristesa di un ser humano cu no a haja su caminda den un mundo sano.
Hopi anja a pasa y mi a topa Natalie atrobe na un anochi di fiesta di Viva La Donna Day, un evento pa trese alegria y beyesa den bida di hendenan cu cancer. Mi a topa un Natalie cu a rehabilita y nos a hiba un bunita combersacion. Natalie a conta Edjean Semeleer y ami tocante su cancer, tocante su bida cu a cambia danki na Adopt an Addict Foundation. E ora a bira cla pa mi dicon semper mi a para y scucha Natalie. Natalie no tabata ‘djis’ un adicto mas, pero un ehempel cu semper tin un caminda pa un bida miho.
Natalie a duna contenido na su palabranan di kier un bida miho y Dios a pone e hendenan corecto riba su caminda pa jud’e. Natalie a cumpli cu loke por ta un mision grandi den bida, pa inspira otronan pa no tuma e caminda di droga. Natalie a modela na e Pink Runway, e iniciativa di Merveline Geerman cu a bira un evento nacional dor di e sosten di Mary Jo Foundation. Den comiensa di siman cancer a gana e bataja cu Natalie tabata bringando cu sosten di asina tanto hende cu ta admir’e y stim’e. E potret aki riba ta refleha pa mi un titulo cu mi a scirbi pa un otro articulo ‘Mi ta muhe, mi tin cancer y mi ta bunita…‘ Cu Natalie drumi dushi den brasa di nos Creador, cu pas y alegria companja su alma den e mundo spiritual.
Laga nos topa otro den situacionnan agradable, jena cu pas y bunita recuerdo.
Let’s not meet by accident!
Poniendo mi sentimento y experencia riba papel y public’e, mi a haja hopi reaccion di hende cu a pasa den mesun experencia amargo. Pero mirando cu Aruba ta un pais unda tur hende conoce otro, no ta tur hende ta durf di sali pafo cu nan experencia.
No ta eerlijk cu hende mester pasa den dolor y no tin respet ni espacio pa ventil’e…
Un hoben a scirbi mi ‘Pa media na Aruba cambia, esun cu ta usa e media mester cambia. Tanten cu hende ta apoja sensacionalismo, nos lo haja mas hende cu otro nomber cu ta pasa den mesun cos…of mas pio.
Laga nos topa otro den situacionnan agradable, jena cu pas y bunita recuerdo.
Let’s not meet by accident!
Bida ta balioso! Y cada ser humano tin un balor inmenso!
Meta di e articulo aki no ta pa jusga ken ta fout of no, pasobra esey no ta mi tarea. Si ta importante pa nos mustra riba circumstancianan basta doloroso cu a hiba na e echo cu un persona a perde su bida y ami a pasa den un experencia cu nunca mi lo a desea di pasa aden. Esaki tambe ta asina doloroso cu no tin palabra pa splic’e.
Ta hopi tragico, tristo y horible cu un persona ta perde su bida den un accidente. No tin palabra pa expresa e dolor aki. Ta mesun tragico ora un persona ta involvi den e accidente y no por a hasi nada pa evit’e, anto prensa no ta mustra e banda aki di e medaja. Mi persona, Ingrid Werleman tabata e persona cu tabata den e auto y kier a duna e otro parti di e medaja. E meta no ta pa jusga ken ta fout of no, pasobra esey no ta mi tarea. Si ta importante pa nos mustra riba circumstancianan basta doloroso cu a hiba na e echo cu un persona a perde su bida y ami a pasa den un experencia cu nunca mi lo a desea di pasa aden. Esaki tambe ta asina doloroso cu no tin palabra pa splic’e. Bida ta e cos di mas balioso cu nos ta pose’e y pesey semper mi a hasi esfuerso pa cuida mi bida, pa ta cauteloso den tur circumstancia y pa inspira otro hende pa hasi mescos. Riba e diadomingo cu a pasa mi tabata bin di Ritz, cumpra ijscream, bayendo pa cas di un amiga. Mi a para na e crusada di Hubadastraat, a mira tur dos banda, no tabata bin nada y mi a subi caminda. Direpente mi a sinti e impacto cu algo a dal contra e auto y mi a bira e auto para di biaha pa wak kico a pasa. Mi a mira un hende drumi riba e caya y mi a mira e brommer tira otro banda. Tabatin jen di hende rond. Un pareha banda di mi a bisa mi cu e meneer tabata core sin lus riba e motocicleta. Henter e escena tabata parse un situacion no-real, pasobra mi tabata sigur cu no tabata bin nada. Mi a pidi un meneer banda di mi pa jama polis, loke e la hasi. Mi a puntra kico a pasa cu e meneer y ela bisa mi pa trankilisa mi. Mil cos tabata pasa den mi cabes. Con? Dicon? Dios, cuida e meneer. No laga nada malo pas’e. Polis a jega y a puntra ken ta e chauffeur y mi a contesta ‘ami’ y cu mi ta sigur cu no tabatin nada riba caminda. Mi tabata sinti mi mes hopi tristo y tabata puntra mi mes pakico e cos aki a pasa net cu mi cu semper ta cauteloso den trafico. Pakico, mi Dios? Un polis a bisa mi pa mi bay warda di polis cu nan pa duna un declaracion. Mi a pidi’e pa tuma declaracion di e pareha para banda di mi cu a mira e brommer ta bin sin lus sendi. Nan tin 2 declaracion caba, e la contesta mi y a hiba mi den e auto di polis. Mi a puntra kico a pasa cu e meneer, e la contesta mi cu nan no sa ainda. Mi no por splica e sentimento paden cu palabra, pero e tabata horrible y asina inhusto. Pakico, mi Dios? Ki mi tin di sinja di esaki? Pakico un hende ta core brommer sin lus den anochi y ta bin dal den e auto? Na warda polisnan ta bisa mi pa sinta warda te ora un hende di trafico bin pa tuma mi declaracion. Mas laat ta bin un hende pa hasi e blaastest cu mi. No ta problema, e tin cu hasi su trabou. Resultado ta O.
Mi amiga ta jega y mas laat mi famianan. E pareha cu tabata para banda di mi na e sitio di e accident ta bin pa duna nan declaracion. Nan tin yiu chikito na cas y ta priminti di bin pa su majan, loke nan a hasi tambe. Mi sobrino ta conta mi cu e meneer a fajese y ta mustra mi e potretnan riba 24ora.com. E sentimento ta horible. Pakico, mi Dios? Mi ta mira e potretnan di e meneer drumi abou cu sanger riba su cara. Mi ta mira e potret di mi cu nan a saca y mi ta scucha loke nan a scirbi cu mi no a duna preferencia. Mi ta puntra mi mes dicon nan no a acerca mi pa puntra mi kico a pasa ora nan a saca mi potret. Lo nan por a tende cu e meneer tabata biniendo sin lus y cu ami no por a wak’e. E tabata bin riba e caminda di preferencia, ta berdad, pero con bo por duna preferencia na algo cu bo no por wak den anochi scur?
Mi pena ta pa e meneer cu a perde su bida y su sernan keri cu ta pasando den momentonan hopi hopi dificil. Mi pena ta tambe pa e experencia cu mi a pasa aden cu ta hopi, hopi doloroso. Mi pena ta tambe pa e manera cu cierto prensa ta raporta sin aplica e principio di ‘hoor en wederhoor’ cu ta e base di periodismo profesional. Mi pena ta cu e forma con medionan di comunicacion ta pone potretnan di un ser humano cu a fajese cu ta mustra poco respet pa e defunto, su famia y otro sernan keri. Mi pena ta pa e forma cu nan por incrimina hende posiblemente pa motibonan sensacionalista. Mi pena ta cu un momento fatal a crea dos victima. Un cu a fajese y un cu a keda na bida. Y cu nos dos, tur hende hende cu ta cerca di nos.
Mi pena ta tambe cu mi isla Aruba, Aruba dushi tera cu cada dia ta bira menos safe den hopi sentido. Y atrobe mi ta pensa cu si nos cada un den nos bida personal, den nos bida familiar, den nos bida social tuma e decishon pa biba mas segun norma y balornan di respet, fraternidad y compashon, nos isla, Aruba dushi tera lo bira esaki di berdad. E lo bira e realidad colectivo di hendenan cu ta preocupa pa otro y ta wanta man di otro den momentonan dificil y no ta crucifica otro. Cristo a muri caba pa nos na crus. Awor ban sigi su ehempel di amor. Cu Antonio Jose Barrero su alma sosega na pas den reino di Dios. Cu su famia lo tin hopi forsa den e momentonan dificil aki.
Mi curason lo sigi bati pa Aruba, e pais unda mi a nace y cu mi ta stima cu cada fibra di mi ser. Mi lo sigi hasi loke semper mi a hasi. Inspira hende pa jega na un bida mas felis, un comunidad mas felis y asina laga atras un mundo miho cu ami a haja. Situacionnan dificil den bida no ta bin por nada, mi ta convenci di esaki. Nan ta retonan pa esun cu kier sinja di nan. Y despues cu nos jora nos dolor, e lo hasi nos mas fuerte. Podise e les cu cada hende cu ta biba na Aruba y ta stima e pida baranca aki por sinja di e situacion aki ta pa nos biba cu mas conciencia cu Aruba por ta un isla felis na momento cu cada ciudadano ta un ciudadano felis. Esaki ta ensera biba segun nos birtud- y cualidadnan Divino cu ta hinca den cada un di nos, wardando pa ser desperta.


c: text/html

text:
Investigacion contra Apple
Merca, Israel y awor Francia a habri un investigacion contra e compania Apple, despues cu a revela cu Apple den secreto tawata haci cu e versionnan bieu di Iphone traha cu menos velocidad. Na Francia, desde 2015 ta existi un ley cu ta bisa cu ta ilegal pa intencionalmente reduci e duracion di un producto pa asina obliga un consumidor cumpra un mas nobo. Un compania por core e riesgo di haya 2 anja den prison y un multa cu ta 5 porciento di e compania su ganashi pa anja. Apple na su banda a pidi un disculpa pa e incidente aki y a bisa cu no ta su intencion di haci esaki di e manera aki, pero kier a preveni cu e bateria por gasta y e consumidor no por usa e producto mas.

robotstxt: allowed

filter: keep


text:
DS LOVE TALK BLOG: From shy girl to Sexpert
Updated: Aug 17
Picture by ARTN Photography
Varios bes mi sa tende 'via-via' for di hendenan conoci, cu “otronan” a puntra of remarca "ta con net Desi por a bira un 'sex coach'?" No tin duda, cu sex ta hunga un rol importante den mayoria hende nan bida y relacion. Sin embargo, tanto mi titulo como mi trabou di coach den ramo di amor, relacion y intimidad ta hopi mas amplio. Pero, laga nos bai back un rato den tempo pa wak con e parti aki a desaroya...
"...E tawata un hende asina keto y verlegen".... Hasta mi a yega di tende cu mi tawata un hende "zwak"… Yes, I remember that super shy, introverted, bullied girl who didn't dare to speak up or defend herself... Wel...
E cambio aki no a tuma lugar di un dia pa otro. Despues di a funciona pa 10 aña como abogada, tratando entre otro casonan di separacion y divorcio, mi a descubri cu mi mision den bida no tawata pa separa parehanan, sino pa haci tur locual ta na mi alcance pa trata na uni nan. Na juli 2016 mi a haya mi 'calling' cu a hibami den e ramo di coaching di relacion. Tanto e prome estudio cu mi a haci via e instituto Hulandes CIVAS (HBO Relatiecoach) como mi estudionan siguiente via World Coach Institute, U.S.A. (Certified Relationship, Bereavement and Spiritual Coach), tawata inclui informacion basico y hopi conservativo tocante sexualidad. Como un persona sumamente "leergierig" cu gusta inverti den conocemento, principalmente pa por yuda mi clientenan na un manera responsabel y profesional, pami esaki no tawata suficiente. Mi a sigui cu specialisacionnan mas profundo den area combina di spiritualidad y sexualidad, cu cual mi a obtene e titulonan di Tantra Sex Teacher y Certified Master Sexpert na aña 2019.
Esaki a sosode na mesun momento cu mi tawata co-host hunto cu Julisa Hoevertsz e programa After Dark ariba Facebook live. After Dark tawata un programa innovativo den cual nos tawata trese topiconan padilanti cu e intencion di habri e conversacion tocante sexualidad y promove intimidad entre pareha. Na e momento ey e tipo di conversacionnan aki no tawata wordo hiba ainda den publicidad na Aruba. Principalmente como hende muher, nos a sinti un yamada fuerte pa trese e topiconan aki na luz di dia pa normalisa locual en realidad ta un acto completamente natural. No solamente Julisa, kende tawata tin e corahe pa bin cu un programa, e tempo ey sumamente controversial, pero tambe e episodionan ariba nan mes, a challenge mi pa haya sa mas pa por domina e materia y trese informacion up-to-date y corecto pa nos audiencia. Mi tin cu admiti cu mi desicion pa sigui studia y haya conocemento profundo tocante entre otro sicologia, anatomia, sexualidad humano, deseo, pasion, placer y tecnicanan, a yuda hopi pa baha e nivel di berguensa cu ami mes a lanta cune. Como un mucha muher cu un abuela, conoci como 'pilar di misa' y educa na un scol catolico den porta di misa, wel... ya bo por imaginabo. Pero ora bo ta compronde con un cos berdaderamente ta hinca den otro, bo por djis hari y laga los di tur e fabulanan cu a wordo hinca den bo cabes. Ainda mas importante cu e conocemento adicional ariba su mes, tawata e proceso sicologico y mental sumamente profundo cu mi a scohe pa yuda y prepara mi mes (shadowwork) y cu a hibami na descubri ken mi ta realmente.
E proceso mental aki a ponemi realisa hopi cos. Entre otro:
cu e gevoel di berguensa tocante sexualidad no ta algo inherente na mi como persona, pero a wordo implanta for di chikito den mi door di otronan, cu e intencion di protegemi pa no bai den ‘mal caminda’;
cu aunke ainda esaki no ta convencemi, kizas na su momento e por tawata un metodo efectivo, pues el a logra hinca e miedo necesario den mi, pa evita cu mi a haci ‘fout’;
cu como adulto mi a puntra mi mes varios bes ki funcion e berguensa aki tin eigenlijk y si e no ta mas bien un forma di manipulacion;
cu como hende muher mescos cu hopi otronan, for di chikito mi a wordo programa door di sociedad en general, cu e mision pa ta un "mama" (hunga cu wieg, popchi, tetero etc.) "ama di cas" y "casa" (preferiblemente keto, sumiso, servicial y obediente) y pa 'tone down' y sconde mi poder femenino y sexual pa no 'provoca hende homber';
cu ami tin e capacidad pa ta mi mes y tuma desicionnan independiente tocante mi curpa y mi sexualidad y e rumbo cu ami kier hiba mi bida, sin cu esaki necesariamente tin di afecta otronan.
cu gevoelnan di deseo y placer, no ta cosnan ‘malo’ ‘perverso’ of ‘peligroso’ cu automaticamente ta dominami of controlami, pero ta gevoelnan humano, cu ami por maneha na un manera racional, tanten cu mi ta consciente di nan y ta accepta nan como parti di mi naturalesa;
cu ami mes a experiencia con e berguensa aki a infiltra den mi relacionnan anterior y tambe den mi matrimonio, den cual mi a hiba cumi e miedo implanta, cu tawata traha mas bien contra-productivo y a pone cu mi tawata emocionalmente blokia, reserva y sera pa intimidad cu mi pareha;
cu den mi experiencia como coach di relacion mi a bin ripara cu no ta ami so a sintimi asina, pero hopi hende, mayoria bes hende muher, regularmente ta sinti e mesun gevoelnan aki di inhibicion y di no por habri nan mes completamente pa experiencia e intimidad real y placer completo cu nan pareha;
cu aunke tin hende ta kere cu no ta asina, intimidad sexual ta algo sumamente importante pa mantene e coneccion (bonding) y compromiso (commitment) den un relacion di pareha.
cu si e blog aki ta ponebo sinti nervioso of incomodo, kizas por ta ora pa bo bishita un coach...?
Jokes aside, e parti aki di mi trabou como coach di amor y relacion ta uno di sumo importancia pa locual ta trata desaroyo humano, tanto ariba nivel personal como di relacion. E no ta un simpel titulo cu ta wordo uza pa publicidad of pa yama atencion. E ta un tarea real ariba nivel profesional. El'a cambia mi bida y di hopi otronan, y ta transformando relacionnan di parehanan cu nunca a sinti nan mes liber pa comunica tocante sexualidad.
E ta nifica trese parehanan mas cerca di otro y encurasha nan pa habri nan mes pa conversacionnan ariba un nivel hopi mas profundo sin mester di tin miedo di e reaccion di otro.
E ta nifica durf di papia di detayes sumamente intimo, dunando e espacio na e pareha pa duna y haya informacion for di otro, incluyendo deseonan, expectativanan y necesidadnan y otro temanan cu nunca antes a wordo toca.
E ta nifica ta habri pa reconoce mi propio fayonan, y acepta mi mes como e ser humano imperfecto cu mi ta, pa asina mi por compronde y demostra empatia pa otronan en bes di husga nan.
Mi trabou ta mi proposito, mi inspiracion y mi pasion.
And I'm not retiring until I'm dead. Danki pa bo atencion,
Desiree Swaen Certified Relationship & Love Coach
UPDATE: Pa haya un bista tocante mi trabou durante mi prome 5 aña como coach di amor, relacion y intimidad, mi ta invitabo pa lesa mi buki Confessions to a Love Coach, cu recientemente a wordo publica ariba Amazon y ta obtenibel den formato di ebook (Kindle) y paperback cu tambe por wordo besteld via DS Love & Life Store ariba e facebook page aki y tambe na De Wit Van Dorp: www.dewitvandorp.com


text:
Diahuebs anochi polis a presenta na Linear Park p’un persona bou influencia di un of otro substancia. E persona tabatin un rato caba ta actua straño den cercania. N’un bar riba Linear Park e tabata ‘hang around’ for di oranan mas trempan caba. Mirando e situacion con e persona tabata aden, a dicidi di yama polis p’e.
No ta mucho rato prome cu polis a presenta cu el a hasta cay, e no tabatin control di su pianan. Ora polis a yega, a dun’e chens p’e yama un conoci pa busc’e pero sin resultado. E no kier a tende nada di telefon, locual e tabata kier ta; duna e polis un sunchi. Riba e ritmo di e cantica di Jeon, “si mi kier bo bin bin”, e tabata move y purba horta un sunchi di e polis. A detene y transport’e pa warda caminda lo regal’e un cuarto gratis te ora e pasa su wayaba.


text:
Eva Longoria no a laga e glitz & glamour di Cannes Film Festival 2019, strobe di pasa tempo di calidad cu su yiu Santiago di 10 luna. E actriz ta sigui cumpli cu su deber como mama mientras e ta encanta cu su yiu chikito, a haci su debut na e festival di cine frances.
Eva cu tin actualmente 44 aña, a mustra estupendo den un jumpsuit geel mientras e tabata disfruta di un photo shoot diarason cu Santiago, riba e beach pintoresco na Sur di French Riviera na Francia. Mama y yiu tabata mustra feliz, cu Santiago sonriendo den e brasanan di su mama mientras cu e tabata hise den laira.
E actriz di Desperate Housewives a share tambe un imagen sweet hunto cu su yiu riba su instagram y el a pone e caption di e snap: “My ray of sunshine!”. Su fans parce di a bira loco cu Santiago, cu diferente comentario manera: “No need for how cute this is.” – “Beautiful mama & baby!” – “Cute sweetest baby”.
E aparicion encantador di Eva y Santiago riba beach tabata despues cu e actriz a impacta riba red carpet diamars anochi na inauguracion di e festival. Eva Longoria a luci un shimis ‘blush pink’ di Alberta Ferretti, cu el a combina cu sapatonan di Gianvito Rossi y joyas di Tatiana Verstraeten.


text:
Boneiru
- E artíkulo aki ta skirbí na papiamen. Lo ta apresiá si por mantené e artíkulo aki na estilo di papiamen.
Bonaire (òf Boneiru) tabata un isla di e Antias Hulandes, país outónomo di Reino Hulandes, i ta un di e islanan ABC (Aruba, Boneiru i Kòrsou). E kapital ta Kralendijk, i e stablesimentu mas bieu ta Rincon. E idiomanan mas komun ta ingles, spaño i papiamentu. E idioma ofisial ta hulandes. Kòrsou a haña su Status Aparte huntu ku Sint Maarten, riba 10 di òktober 2010. Boneiru, Saba i St Eustatius a bira munisipio di Hulanda, e asina yamá islanan-BES.
Boneiru tin un area di 288 km² (111 mia²). Den e senso di Antias Hulandes di 2001, e poblashon tabata 10.791 habitante, dus mas hende ku prome, lokual ta nifiká un densidat di poblashon di 37 habitante pa kilometer kuadrá. Den 2004 e poblashon tabata aproksimadamente 10.185 habitante. Na comienso di 2020 ta aproksima un poblashon 20.900 habitante[1]. Klein Bonaire tin un area di 6 km² i no ta habitá.
Historia[editá | editá fuente]
E promé habitantenan di Boneiru tabata e kaiketionan di Venezuela, ku a yega e isla banda di aña 1000. E úniko restantenan di e indjannan aki ta entre otro e pinturanan di kueba den bisendario di Onima na kosta ost di Boneiru.
Na aña 1499, Alonso de Ojeda i Amerigo Vespucci tabata e promé oropeonan na Boneiru. Pasombra no tabata tin oro i e tera no tabata bon pa agrikultura, e spañonan no a kere tabata nesesario pa hasi e isla un kolonia. Nan a hiba e indjannan komo katibu na Sur Amérika pa traha riba plantashi. Na aña 1526 e spañonan a introdusí bestianan doméstiko na Boneiru.
Tambe tabata tin un komunidat den bisendario di Rincon ku tabata kas di algun pirata. Mayoria hende di e komunidat aki tabata prisonero.
E spañonan a perde e isla na e hulandesnan ku a invadí na aña 1633. E isla a kai bou di Wouter van Twiller, gobernador di Hulanda nobo, i bou di mandato di e West-Indische Compagnie. Nan a trese un kantidat chikitu di katibu pa agrikultura (mas tantu palu i maishi) i ganashi di salu.E katibunan ku tabata traha den saliña tabata biba den kasnan chikitu serka di nan, no mas haltu ku 2 meter. Por mira e kasnan aki ahinda na Boneiru. Sklabitut na Boneiru tabata abolí na aña 1863.
Na kuminsamentu di siglo 19, Gran Britania a invadí Antias dos biaha. Na aña 1816 ora tabata disidí ku Boneiru lo keda parti di Hulanda, e hulandesnan a traha Fort Oranje na Kralendijk pa protehá e isla. E faro di e forti tabata trahá na aña 1868. Salu tabata e fuente mas grandi di ganashi pa e isla. E produkshon a bira asina grandi ku a traha kuater obelisko pa guia barku na e saliñanan.
Na siglo 20 a renobá e haf i a traha e aeropuerto ''Flamingo International Airport''. Na aña 1936 hòmbernan a haña derecho pa vota. Durante e Segundo Guera Mundial a traha un kampo di konsentrashon riba e isla pa alemannan i nazinan hulandes enkarselá. Bou di Reina Juliana, Antias a bira un parti outónomo den Reino Hulandes na aña 1954.
Nòmber[editá | editá fuente]
Tin varios teoria di kon Boneiru a yega na su nòmber. Hopi hende ta kere ku e ta di e palabranan "bon aire" na franses, ku ta nifiká "bon airu", pero no tin ningun prueba ku esaki ta hecho. Un splikashon mas mihó ta ku e ta di e palabra Karibe "banare", ku ta nifiká algu manera "tera plat" òf "tera abou". E indjannan a kompará e tera relativamente plat di Boneiru ku e serunan haltu di Sur Amérika.
E spañónan a deskubrí ku e indjannan tabata yama e isla "Boynay". Nan a tuma e nòmber aki i despues di tempu bou di e hulandesnan, esaki a bira "Bonaire".
Un otro splikashon ta ku Bonaire ta bin di "Boy Nayil", e nòmber di e yu di e dios mayor ku tabata tin forma di un kolebra di plata. E indjannan tabata yama e isla "Boy Nayre" ku ta nifiká "kas di e kolebra di plata".
Demografia[editá | editá fuente]
Boneiru tin 21.745 habitante segun konteo na 2021.[2] Na 2001 86% di e poblashon tabatin nationalidat hulandes, sinembargo solo 52% a nase na Boneiru. Ademas di personanan di otro parti di Reino Hulandes: Aruba, Kòrsou i Hulanda i di paisnan bisiña Venezuela i Colombia, tin hopi residente di Republika Dominikano, mas bien migrante ekonomiko. Gran parti di su habitantenan ta birasial, produkto di matrimonionan entre oropeo i afrikano.
Un gran mayoria di e poblashon ta katóliko (77%). Mas aleu tin un komunidat protestante chikitu i un kongregashon evangéliko kresiente (masomenos 10% di poblashon).
Polítika[editá | editá fuente]
Boneiru ta un entidat publiko di Hulanda, tambe konsidera komo "munisipio spesial". E tabata forma parti di Antias Hulandes for di 1954 te 2010 ku e status di teritorio insular. E gobièrnu insular, yamá Openbaar Lichaam Bonaire (OLB), tin su sede na Kralendijk i e gobièrnu di Hulanda na Den Haag.
Riba 10 sèptèmber 2004 a tene un referéndum, unda 59% tabata ke ta parti di e Reino di Hulanda. Solamente 16% tabata ke pa e situashon keda manera e ta, dus parti di Antias Hulandes.
Mira tambe: Lista di partido politiko na Boneiru
Ekonomia[editá | editá fuente]
Salu[editá | editá fuente]
Boneiru tabata un di e eksportdornan mas grandi di salu pa Merka pa basta aña, i ta kontinuá di hasi esaki ku un sistema di ganashi di salu ku no ta hasi daño na medio ambiente. Hasta den siglo 15 hulandesnan tabata uza katibu pa gana salu, uzando e mesun método di evaporashon ku ta uzá awendia, pero na un eskala mas chikitu. Produkshon di salu ta kubri gran parti di e parti zùit di e isla, i ta manehá pa e gigante industrial Cargill.
Mira tambe artikulo prinsipal: Ekstrakshon di salu na Boneiru
Dùikmentu[editá | editá fuente]
Boneiru ta konosí komo un ekselente pa sambuyamentu i ta konsiderá komo un di e mihó lugánan pa dùik i snòrkel na mundu. E sector turistico boneriano ta dirigi riba amantenan di dùikmentu i otro deportenan akuatiko. E isla ta rondoná pa un ref di koral ku ta fasil pa yega for di e kostanan wèst i zùit. Ademas, e kosta kompletu di Boneiru tabata deklará un santuario marino, asina preservando e bida marino. E ref di koral rònt di Klein Bonaire ta hopi bon preservá, i ta atraé dùikdó i snòrkeldó.
Banda di e bida marino, Boneiru ta famá pa su poblashon di flamingo i su santuario di buriku.
Washington Slagbaai National Park, ku ta kubri gran parti di e parti nort-wèst di e isla, ta un preservashon ekológiko. E punto mas haltu di e isla, Seru Brandaris, ta den e preservashon aki i tin un bista kompletu di henter e isla.
E Lac na e parti ost di e isla ta un lugá ideal pa windsurf.
Linknan eksterno[editá | editá fuente]
- Sitio ofisial di Boneiru
- Government.NL - Portal ofisial di e gobièrnu
- Bonaire-gov.an - Sitio ofisial di gobièrnu di Boneiru
- BonaireEconomy.org - Department of Economic & Labour Affairs (DELA)
- bonaire flickr.com
- Bonaire Eiland van rust


text:
Rektifikashon
Kiko Ta Pasando ta rektifika un publikashon ku a wordu pone riba e site aki i a dura riba e site pa 9 min i e retifikashon tambe lo dura 9 min.
E rektifikashon lo dura mes un kantidat di tempu riba e sita aki. Nos lo publika esaki ku e potret ku ela wordu publika. E biaha aki pa
E persona riba e potret aki no ta pedofile
E persona aki no ta pedofile i pa e rektifikashon nos ta publika esaki, e video ku a publika ku e potret aki tabata di un akto di infelidat di su parti (korta orea di su pareha)


text:
The content originally appeared on: Diario
Entrante Diaranson no por usa Debit Card mas:
Gasoline Stations casi ta gana nada bendiendo gasolin.
Pesey awor ta tur pago lo mester ta cash
ORANJESTAD (AAN): Bo ta cuminza pensa cu envez di bay dilanti y progresa, awor comerciantean ta haya nan obliga di bin cu medida pa evita cu nan ta sigui perde asina hopi placa. Y di un forma of otro, ta parce cu e idealismo cu Aruba lo por bira un sociedad sin cu tin mester di usa placa cash (‘cashless society’), e ta birando mas y mas leu.
Recien a indica caba cu awor ta mihor bo warda placa na cas mes den un caha di buscuchi, of den un maleta bon scondi. Pasobra si bo habri un cuenta di spaar na banco, tin asina hopi fees riba dje, cu dado momento hasta bo cuenta di spaar ta bayendo den ‘negatief’.
Pero awor ta e Gasoline Stations na Aruba a confronta un situacion, caminda awor despues di delibera, a haci anuncio riba Diabierna cu nan tin di tuma medida extremo, cu e speranza cu comunidad por compronde nan situacion.
Relaciona c’un situacion andando entre e gasolin stationnan y e banconan na Aruba, diabierna atardi, e Asociacion di Gasolin Stations di Aruba a emiti riba Diabierna e boletin:
“Den nomber di Asociacion di Gasolin Stations di Aruba kier a notifica comunidad di Aruba cu entrante Diaranzon 13 di Juli 2022, nos no lo por ricibi pago mas pa medio di tarheta di Maestro/Debit di banco. “
Nan a splica cu e operacion di un gasoline station ta consisti di e benta di gasolin y diesel, na un prijs stipula mensualmente pa Gobierno di Aruba, pa medio di Minister di Economia.
E modelo/formula a base di cual e prijs aki ta worde calcula ta un modelo di tempo di Refineria di Lago prome cu el a cera na 1985. Sinembargo e Lago-Model aki no ta inclui gastonan operacional cu nos ta bin ta enfrenta e ultimo 30 pa 40 añanan den mundo di comercio. Por ehempel gastonan di mantencion, bancario, di seguro y aumento obligatorio door di decision di gobierno etc.
Specificamente e gastonan bancario, e asina yama “fees pa swipe cu Maestro/Debit” ta e ultimo druppel cu a causa e decision aki. Cualkier otro negoshi por calcula su gastonan, agrega su margen y asina dicidi riba un prijs di benta na su clientenan.
Den caso di tur Gasoline Station, esaki no ta posibel. “Nos ta traha a base di prijsnan y un margen di ganashi stipula pa Gobierno di Aruba.” Den e prijs calcula pa gobierno aki, tin un margen chikito Per/Liter cu nan ta keda cu ne pa paga e empleadonan, mantencion di nos stacionnan, seguro y tur otro gastonan operacional cu nos ta enfrenta. E suma actual pa un Gas Station ta stipula na 14.5 cent pa liter di gasolin y 12.9 cent pa liter di diesel. Esaki no ta cambia ora cu gobierno ahusta prijs di gasolin of diesel, esaki ta un suma fiho, cu e prijs subi of baha.
Un ehempel, cliente ta presenta cerca nos cu su auto di famia y ta cumpra 100 Florin di gasolin, a base di e prijsnan actual di 321,2 cent per liter, pues un total di 31.133 liter lo worde bendi na e cliente.
Di e benta di 100 Florin, gas station ta keda cu unicamente 4,51 Florin pa paga TUR su gastonan, salario di empleadonan, pensioen di empleadonan, gastonan bancario, NV Elmar, WEB Aruba NV, Setar NV, Seguro, mantencion etc.
Si e cliente paga cu Maestro, banco lo cobra 0,75 Florin na comision (0.75% di cada transaccion) y e stacion lo keda cu solamente 3,76 Florin pa cubri tur su gastonan. Lo demas di e 100 Florin ta worde paga na gobierno di Aruba, direct of indirect, sea via departamento di impuesto, o via gobierno su compania estatal FMSA cu ta e unico distribuidor di gasolin & diesel na Aruba.
Na mes momento, Asociacion AGDA tin cu menciona y gradici 2 banco cu pa decadas a sostene e miembronan. Esakinan ta RBC Bank y CMB Bank. Ambos banco a sostene nos miembronan door di no cobra nan e porcentahe na momento cu cliente paga cu un tarheta di Maestro/Debit na e stacionnan di gasolin.
Sinembargo, e siman aki CMB Bank a cuminsa cobra un comision riba cada Florin cu nan cobra cliente, y RBC Bank tambe lo ta introduciendo esaki. Nos miembronan a dicidi di uni nan mes ya cu nos no por sigui asina mas.
Den pasado tur Gasoline Station a absorba obligatoriamente hopi gasto y incremento sin tin manera di recupera esakinan den benta. Un comision riba e benta, manera cu banconan lo bay cobra, no ta posibel pa nan absorba, mirando e subida di prijs di gasolin y diesel, e gasto lo keda subi, pasobra banco ta cobra un porcentahe di e suma cu nos mester cobra cliente, no un porcentahe di nan entrada, ni tampoco un gasto fiho.
Pa e motibo describi aki riba, Asociacion AGDA a dicidi cu entrante Diaranson awor 13 di Juli 2022, e Gasoline Stations na Aruba no lo por tuma carchi di Maestro/Debit mas pa pago cune ora di cumpra gasolin, te ora cu Gobierno di Aruba por incorpora e gastonan adicional aki den nan gastonan di operacion.
Na nos clientenan nos disculpa pa e inconveniencia y danki pa e comprension pa cu nos situacion”. Esaki ta e informacion cu DIARIO a haya confirma te cu diabierna atardi. Sinembargo, ainda no a logra haya e posicion di e banconan pa loke ta e asunto aki. Lo keda pendiente di si tin algun cambio prome cu 13 di Juli venidero.


text:
Apesar cu e siman a habri cu un partido cu anotacion abulta den e prome fecha, e resto di e fin di siman tabata bastante pareu, unda ekiponan den bom di tabla a cuminsa resona cu nan wega y a duna hopi bataya y a produci weganan hopi competitivo. E campeonato aki a bira bastante interesante, apesar cu e dos poderosonan di nos futbol RCA y Dakota ta keda invicto cu tres victoria den tres wega y a cuminsa amplia bentaha riba tabla di clasificacion, pero e bataya p’e top 4 y degradacion ta bastante cayente awor.
United vs Dakota
Den e prome partido di siman 3, United, un ekipo cu a caba di bolbe den Division Honor, un club cu ta buscando nan caminda den e top liga di Aruba, no ta algo facil, ta enfrenta Dakota, un ekipo cu ta casi semper den top cuater riba tabla y ta un “shoe-in” pa bai playoffs tur anja. E “amarillonan” despues di nan prome gol mester a bataya duro y ta te na minuut 69 pa por a amplia e bentaha pa medio di un penalty y carchi cora pa United. Despues e dam di United a kibra y e partido a caba den un derota grandi p’e ekipo, cu awor ta ainda sin punto den e campeonato aki.
E gol inicial a cai na minuut 19 pa Dakota pa medio di Joshua Gross y asina mes e prome tempo a termina tambe cu e score di United 0 – Dakota 1.
Den comienso di e di dos tempo Dakota a hay’e ta bataya duro contra un United hopi terco mes cu a wanta e abehanan te cu minuut 69 unda Dakota a haya un penalty y unda tambe Miguel Suarez di United mester a bandona cancha despues di un carchi cora. Fernando de Sousa den su wega di regreso a anota e gol di penalty pa hasi e partido United 0 – Dakota 2.
Despues ta te na minuut 81 cu Joshua Gross ta bolbe anota den un contra golpi pa su dupla den e partido aki, United 0 – Dakota 3.
E ultimo 10 minuut di wega ta unda e Dakoteronan a demonstra nan forsa fisico pa anihila United, cu golnan un trei otro di Ricky Hodge, cu un gol clinico na minuut 84, sigui pa golnan di Sebastian Montoya, e top golero di Dakota, na minuut 86 y 89 pa su dupla, y e ultimo gol na minuut 90 pa medio di e hoben Clyvenson Grandin, p’e resultado final di e partido aki,
United 0 – Dakota 7.
Dakota asina ta mantene nan invicto cu 9 punta den tres wega cu un Diferencia di Gol di +9.
Nos ‘King of the Match” ta e incansabel batayador den medio campo di Dakota y ademas tambe pa su paar di gol ta Joshua Gross. Den siman 4 Dakota lo topa cu Estrella y United cu Bubali.
Caravel vs RCA
Caravel ta un ekipo di hopi experiencia, bon para riba cancha cu a sabi di acumula 4 punta den e dos prome weganan di e campeonato aki.
RCA ta un ex campeon cu ta riba un mision serio despues di a keda foi final den e torneo anterior den un manera sorprendente kibrando nan racha sin perde cu ta bai bek mas cu dos anja atras.
E prome gol di wega tabata pa RCA na minuut 16 pa medio di e lider di goleador di e campeonato aki, un delantero cu ta na candela, e talentoso Jhon Silva. Caravel 0 – RCA 1.
Albert “Killer” Francis, cu a hunga un bon partido dilanti, unda cu el a bataya, recupera y mantene posesion di bala pa su ekipo tricolor, sigur un hungado clave pa nan, a anota e di dos gol na minuut 24 pa hasi e wega Caravel 0 – RCA 2.
Despues tabata turno di Jefferson Lopes pa anota na minuut 34 pa aumenta e bentaha ainda mas, Caravel 0 – RCA 3.
Caravel no a baha man apesar di tabata abou den marcacion y na minuut 45+1 ta haya un gol di Theo Texeira pa corta bentaha, Caravel 1 – RCA 3 net prome cu halftime.
E partido a sigui bastante competitivo y ta te den minuut 66 RCA ta anota atrobe den persona di e goleador Jhon Silva, un biaha mas, pa hasi e wega Caravel 1 – RCA 4.
Mester remarca cu Jhon Silva awor tin 8 gol den 3 wega, impresionante! Un promedio di gol di 2.6 gol pa wega. Ultimo biaha cu nos a wak algo asina tabata Devis Oliveros di Nacional den e campeonato 2019 – 2020, unda e tabatin 14 gol den 6 partido! (2.33 gol promedio pa wega), net prome cu Covid 19 a para e campeonato ey.
4-1 pa RCA tambe tabata e resultado final. Nos “King of the Match”, apesar cu e no a anota gol, su rol cu ta mas bien un di recupera, mantene y distribui bala for di “middenveld”, trei un mentalidad dynamico, ta Jeamir Howell Brokken.
Caravel ta enfrenta La Fama, y RCA contra Britannia den siman 4.
Britannia vs Riverplate
Britannia ta un ekipo cu ta en busca pa cosnan grandi e anja aki, cu bastante refuersonan di caliber e anja aki, pero asina mes mester emfatisa mas bien e regreso di Luis “Coco” Estrada p’e ekipo Puma, kizas esey ta nan “move” mas importante e anja aki.
Riverplate na su turno ta un revelacion den e campeonato y merecidamente ta bolbe bek den e top division di Aruba, un ekipo bon prepara cu hopi promesa cu ta bai duna dolor di cabes na hopi ekiponan grandi si cos sigui asina.
Luis Estrada ta habri marcacion den wega aki, su di 5 gol (den 3 wega) caba den e campeonato aki pa duna Britannia bentaha na minuut 10, Britannia 1 – Riverplate 0.
E bentaha di e Pumanan di Piedra Plat no ta dura mucho ya cu e ekipo di Playa P’abou pa medio di Shawn Every ta anota, net 6 minuut despues, pa Riverplate empata e partido. Britannia 1 – Riverplate 1.
Despues di hopi “toma y d’ame”, un bataya feros tin biaha pero deportivo sin duda, Britannia ta logra anota pa bai ariba den marcacion na minuut 26, un gol di e talento hoben, nan medio campista, Ethan Tromp. Britannia 2 – Riverplate 1.
E partido ta sigui hopi competitivo mes den e di dos tempo te final, unda Britannia tabatin chens di aumenta bentaha, pero, Riverplate tambe na su turno tabatin hopi chens pa empata e wega, un bataya te final, un poco polemico tambe, pero enfin e ta nos ‘partido di siman’!
Britannia ta enfrenta RCA, y Riverplate ta hunga contra Nacional den siman 4.
Nacional vs Estrella
E ekiponan aki semper ta brinda nos partidonan excitante, no ta importa den ki nivel cada un ta, algo tin entre e dos ekiponan aki cu cada biaha nan hunga tin “vuurwerk”. E biaha aki e partido a resulta di ta competitivo pero mas bien tenso y hopi bataya.
Nacional ta e actual campeon di Aruba, semper nan ta bou di radar den comienso di campanja, pa despues bai “todo por todo”. Nan a bai cuater final caba den e ultimo cuater anjanan. Estrella, un ekipo tradicional y ganado n’Aruba, ta buscando nan gloria bek, e anja aki e edad average di ekipo ta net riba 20, falta ainda e regreso di Pancho Croes, nan lider inspirativo.
E prome gol a cai pa Nacional na minuut 11 caba pa medio di Joshua Aguirre. Nacional cu un poco mas dominio den prome tempo mester a bringa hopi pa aumenta nan bentaha, esey a bin na minuut 48 pa medio di nan capitan y heroe di hopi bataya p’e ekipo Dragon di Nort, Devis Oliveros. Nacional 2 – Estrella 0.
Estrella a sigui insisti si, apesar cu Nacional a desperdicia hopi oportunidad di gol, hopi mes, cual a duna Estrella respiro y “believe” cu nan por competi cu e campeon di Aruba. Nacional a perde nan puntero Fladimy François tempran den prome tempo caba pa lesion.
Estrella ta haya un penalty na minuut 59 unda Trevor Faro, e goleador hoben di Aruba den e campeonato pasa, ta anota pa hasi e wega Nacional 2 – Estrella 1.
Cu hopi tempo ainda Estrella a lansa den atake, pero, Nacional a sabi di wanta e resultado, danki na e tremendo wega bou di e tres latanan di Joshua Muñoz, cu a salba Nacional na algun ocasion pa sigura un victoria mereci y importante pa nan keda den top 4 riba tabla despues di e siman aki.
Nos “King of the Match” den e partido aki ta Joshua Muñoz, e portero di e Dragonan di Nort, su bala salba na minuut 53 for di un cabesaso di e hungado di Estrella te cu awor ta e ‘salbada di e campeonato’.
Den siman 4 Nacional ta midi forsa cu Riverplate y Estrella ta enfrenta Dakota den e “Clasico di Aruba”.
Bubali vs La Fama
E ultimo partido di siman 3 a brinda un bon partido, hopi “spannend” entre Bubali, cu ainda ta en busca di punta den un campanja di renobacion y La Fama cu ainda ta buscanda pa cuminsa emula nan hazañanan di e campeonato anterior.
Bubali a yega den e siman 3 aki cu un tono hopi diferente mes despues di a perde ambos di nan prome dos weganan cu anotacion di 5-0.Trempan na minuut 10 caba nan sorprende La Fama cu un gol di Jose Monsalve. Bubali 1 – La Fama 0.
Ransey Trimon ta empata e partido pa La Fama na minuut 29, Bubali 1 – La Fama 1.
Despues e partido ta sigui di banda pa banda, pero ta Bubali ta bolbe bai ariba despues di e gol di John Zarra na minuut 53, Bubali hungando “igual-igual” cu e actual sub campeon di Aruba.
Bubali 2 – La Fama 1.
Pero, La Fama bou di liderato di e incansabel Sylvester Schwengle, cu ta parce ta haya un extra pulmon den e di dos tempo, y ta pusha su ekipo dilanti pa busca e empate “at any cost”.
Alfin na minuut 88, atrobe despues di un iniciativa di Schwengle foi patras den nan mesun teritorio, ta haya nan salbabida y un punta di oro despues di e gol di Nigel Fingal. Bubali 2 – La fama 2.
E partido ta sigui di banda pa banda, hungadonan sin pulmon, sin pia, un desgaste fisico enorme, asina mes e partido ta termina den un empate y e ekiponan partiendo punta.
E “King of the Match” den e partido aki ta comparti entre Michael Tromp, defensa central di Bubali y e motor di La Fama, Sylvester Schwengle.
Den siman 4 Bubali ta enfrenta United y La Fama lo hunga contra Caravel.
Te otro siman!


text:
Mas i mas por tuma nota ku e situashon laboral na nos isla meresé atenshon. Ta realidat ku tin hopi empleo na Boneiru. E porsentahe di desempleo riba nos isla ta abou kompará ku riba nos hermana islanan, kaminda ekonomia ta down i no ta rekuperando ku e velosidat nesesario pa krea bienestar pa e klase trahadó i su famia. Sinembargo serka nos aki na Boneiru kaminda tin un desaroyo ekonómiko bastante positivo, mester tuma nota ku e kondishonnan laboral ta laga hopi di deseá. Un di e puntonan di preokupashon serka sindikalismo organisá ta ku e salario minimo ainda ta hopi abou i ta leu for di e eksistensia mínimo stipulá pa Regioplan. Miéntras ku e eksistensia mínimo ta stipulá na Usd.1350.00 pa luna pa un soltero, e sueldo minimo ta pará na Usd.950.00 pa luna. Pues un diferensha di Usd.400.00. Esaki ta nifiká ku nos tin pobresa serka e klase trahadó ku ta obligá nan pa traha dos te tres trabou pa asina nan por kumpli ku nan nesesidatnan básiko di tur luna. Pa kuminsá na trese alivio den esaki, partnernan sosial a yega na un akuerdo pa eliminá e diferensha aki ku un proposishon di oumento di e sueldo minimo di 10% pa aña durante 4 aña largu, kuminsando 1 di yanüari 2022. E punto aki a haña apoyo di Tweede Kamer i tur kos ta indiká ku gabinete Rutte lo bai na oumentá e sueldo minimo entrante 1 di yanüari ku 10%. Pero mesora mester bisa ku tin un menasa serio pa ku esaki, awor ku ta konosí ku e inflashon ta ser kalkulá na 4.3%. Esaki ta nifiká ku e forsa di kompra a bai atras ku 4.3% debí na oumento di kosto di bida riba nos isla. Si nos inkorporá esaki den relashon ku e oumento di 10% e lo nifiká ku den realidat e oumento real di salario minimo lo ta di 5.7%(10 – 4.3% = 5.7%). I si e tendensia aki kontinuá den e añanan benidero, nos lo no alkansá e 1350.00 dòlar pa luna manera proyektá den e Akuerdo di Kralendijk. Kiko lo por hasi. Na mi humilde opinion e aserkamentu mas hustu ku e gabinete por hasi ta no inkluí e inflashon den e oumento pero kalkulá esaki separá. En prinsipio esaki lo mester nifiká ku e oumento entrante 1 di yanüari 2022 no mester ta 10% so pero huntu kuné mester adaptá e sueldo minimo ku e sifra di inflashon ku 4.3%. Konkretamente esaki ta nifiká ku mester adaptá e sueldo minimo aktual ku 4.3% di 950 ku ta 40.85 dollar. E sueldo minimo aktual ta bira e ora ei 990.85. Antó despues ta oumentá e sueldo aki ku 10% ku ta 99.08 dòlar pa e sueldo minimo bira total entrante 1 di yanüari 2022 e suma di 1089.94. Pa ora esaki lo ta 6.29 dòlar. Te awor aki e sueldo minimo ta 5.48. Pues un oumento 0.81 pa ora. Ku esaki lo demonstrá ku e intenshon di gabinete Rutte sostené pa diferente moshon den Tweede Kamer ta serio pa yega na un eksistensia minimo i desente pa Boneiru.
Relashon sueldo minimo ku kompensashonnan sosial.
Ta e intenshon pa e sistema di duna kompensashon sosial(ònderstant) mester ta mará na sueldo minimo. E sistema ta basá ku kompensashon sosial(ònderstant) mester ta 70% di e sueldo minimo. Ta esei ta e punto di salida den e Akuerdo di Kralendijk. Den praktika esaki ta nifiká ku e kompensashon sosial minimalmente pa un soltero mester entrante 1 di yanuari 2022 bira despues ku oumentá e sueldo minimo 762 dòlar pa luna inkluso e adaptashon di inflashon. Ku esaki nos ta riba e kaminda pa aliviá pobresa i asina kumpli ku un di e 17 metanan di Nashonnan Uní pa na 2030 yega na eliminá pobresa den nos komunidat, kaminda ainda 30 pa 40% di nos poblashon ta biba bou di e eksistensia minimo.
Situashon na Bonlab
Atrobe trahadónan di Bonlab kual laboratorio tin un historia ku ta kuminsá for di aña 1969 ta den insertidumbre i inseguridat pa loke ta nan futuro empleo. Pa kolmo pará dilanti di negosashon pa un CAO nobo, nan mester a tende e notisia ku ZVK a disidí dos luna promé ku fin di aña ku nan lo no sigui ku e konvenio ku Bonlab i paga Bonlab pa e servisionan di laboratorio ku esaki ta duna na aseguradonan di Boneiru. Un desishon na nos pareser irresponsabel, un desishon sin tene kuenta ku prinsipionan di bon kondukta korporativo, un desishon ku ta violá e akuerdo aktual ku ta rigí pa e prinsipio di buena fe. Ademas e desishon aki, segun nos tin entendí no a bai ètòl den konsulta ku Gobièrnu di Boneiru, kual su posishon ta for di 2013 ku Boneiru mester tin minimal 2 laboratorio pa servisionan poliklinika i ademas Bonlab tin e tarea pa atendé komo laboratorio pa salubridat públiko. Klaramente por sinti ku tras di e desishon aki di ZVK tin un agènda pa eliminá Bonlab i pasa tur e trabounan aki den man di un solo entidat ku ta Fundashon Mariadal. Mi ta kontentu ku tantu e sindikato ku ta representá e trahadónan di Bonlab, esta AFBW i tambe trahadónan mes a aktivá mesora i a bati bèl na tantu gobièrnu di Boneiru komo na Konseho Insular ku huntu ta forma e gobernashon di nos isla pa kai den e asuntu aki i na interes di Boneiru no pèrmití e maniobra aki. Tantu gobiernu komo Konseho Insular tin e tarea i deber awor pa aktua komo gobernashon di e isla aki. Ta di apresiá ku Konseho Insular a tuma esaki hopi na serio i a konvoká un reunion di urgensia di komishon di Komunidat i Kuido pa awe djamars 2 di novèmber pa atendé e punto aki públikamente i trese klaridat pa pueblo. Interes i pan di por lo ménos 15 trahadó i nan famia ta na peliger o alomenos ta insigur. Na nos opinion tin espasio pa dos laboratorio na Boneiru i mester tin e madures pa nan dos traha huntu i komplementá i sostené otro pa por enfrentá kualkier situashon di kalamidat riba nos isla. Ministerio di salubridat públiko mes ta na fabor pa mas servisio di kuido riba nos isla, di moda ku e aseguradonan pa nan motibo por tin eskoho. Kondishonnan di kalidat di e servisio mester ta e guia pa eksistensia di e dos laboratorionan aki. Ademas nos no ta mira e nesesidat pa ekspandé nos hòspital ku mas servisio ku ya ta na su enkargo. Na nos pareser hòspital su tarea prinsipal ta kuido kurativo i no manehá laboratorio, botika i otro servisionan ku ya ela ekspandé su mes kuné. Nos ta spera ku pueblo en general i sindikalismo en partikular den esaki mester ta solidario ku trahadónan di Bonlab i mester manda un señal kla pa nos gobernantenan i nos representantenan den Konseho Insular ku komunidat ta para firme pa mantené Bonlab komo laboratorio. E relashon ku Ulanda ta basá riba e prinsipio di supsidiaridat i no riba e agènda di tuma tur tarea over for di Boneiru. Boneiru mester tin e espasio pa oumentá su outogobernashon riba tur tereno ku e ta kla pe i pa loke ta laboratorio esaki sigur ta e kaso.


text:
Oranjestad – Diabierna atardi, Jerehm Campbell hunto cu sufamia, campañadornan y candidatonan di PartidoMEP, a sali for di Cede di Savaneta den unparadadireccion CEDE di MEP Santa Cruz. Aki, den unrueda di prensa, el a wordolansaoficialmentecomocandidatoriba e listavictorioso di MEP.
Famia:
Jerehm Campbell a nace y crece den e bario di Pos Chiquito. Su tata ta un meneer di scol di MTS pa hopi aña y su mama semper a disfruta di ta un ama di cas pa cuida Jerehm y su dos rumannan. Jerehm ta casa y ta tata di 6 yiu y dos nieto.
Educacion y trabou:
Jerehm tin educacion y experiencia amplio riba e tereno di salubridad publico y principalmente riba tereno di cuido mental y adiccion. E la studia enfermeria na Aruba y a termina su estudio na Hulanda den enfermeria social psychiatrico.
Despues di su estudio, el a regresa Aruba y a traha na Directie Volksgezondheidszorg y despues na Coordinatiebureau Drugsbestrijding, como hefe na Centro Dakota. Tambe Jerehm a obtene su Pedagogisch-Didactische Getuigschrift (PDG) na IPA.
Meta den politica:
E trabou cu Jerehm ta desplega diariamente aki na Aruba, a pone realisa cu tin hopi problemanan social y hopi hobennan den adiccion cu ta bayendo den mal direccion. E nececidad pa un mehoracion den nos sistema y ta parti di e cambio pa miho a dun’e e empuhe pa e subi riba lista di Partido Movimiento Electoral di Pueblo y traha pa e pais aki riba e tereno social principalmente.
Su Vision:
- Bini cu mas actividad nan deportivo, creativo y recreativo pa hoben nan den tur distrito pa evita nan cay den maldicion of adiccion, principalmente den bario nan unda criminalidad bou nos hobentud ta halto.
- Bini cu un programa di enseñansa pa hoben nan cu a drop out (beroepsgericht onderwijs)
- Bini cu un centro/opvang pa hoben nan cu a cay den adiccion (Aruba no tin/conoce un centro di rehabilitación pa hoben nan cu un problema di adiccion).
Pa masinformaciontocante e candidatoaki, siguinosribanospagina di facebookMEPofficial.
PartidoMEP ta yamaJerehm Campbell bon bini den nosPartidoprestigioso y ta deseeturexito den e campaña electoral aki. Huntonos ta bay pa e cambio sin miedo!


text:
Diskurso di presidente di UNSEBAKO mr Juny Sluis na okashon di lansamentu i boutismo di e buki “Ta den bario ta lanta e mucha” dia 1 di désèmber 2016 na sentro di bario Souax.
Diskurso di presidente di UNSEBAKO mr Juny Sluis na okashon di lansamentu i boutismo di e buki “Ta den bario ta lanta e mucha” dia 1 di désèmber 2016 na sentro di bario Souax.
Distinguido presentenan, di mi parti tambe bontardi i bon biní.
Fundashon Union di Sentronan di Bario di Kòrsou, UNSEBAKO, for di su lantamentu 2 aña i mei pasá a hiba di pensamentu ku bario ta un di e nukleonan importante ku por ehersé gran influensia riba edukashon i formashon di un mucha. Asina ku e mucha kuminsá krese i e sali for di su kurá di kas, ela drenta bario. For di e momentu ei i pa hopi tempu despues e lo ta tur dia den su bario i komo tal vulnerabel pa tur influensia di su bario. Ta na nos, habitantenan adulto di e bario, pa pèrkurá pa e influensia di bario riba e mucha ta bon influensia.
E título di e buki ku nos ta bai batisá i lansa awe ta “Ta den bario ta lanta e mucha”. Un tradukshon liber di e dicho afrikano ku ta bisa: “It takes a village to raise a child”. Aki ratu boso lo tuma nota ku e buki lo keda batisá tambe konforme tradishon afrikano ku tera fertil di Bon Pais.(Pa esnan ku no sa, prome ku Souax a kuminsá desaroyá komo bario durante e prome dekadánan di siglo 20, su nòmber no tabata Souax, sino Plantashi Bon Pais)
Komo ku nos ta yegando final di aña, lo mi ke repasá ku bosonan e aktividatnan prinsipal ku UNSEBAKO a desplegá den transkurso di e aña ku ta kabando aki.
E organo máksimo di UNSEBAKO, pues e Konseho di Federashon, en total a reuní 6 biaha. Durante e reunionnan aki sentronan di bario afiliá a interkambiá di pensamentu riba diferente tópiko relevante pa funshonamentu di sentronan di bario i a tuma desishon riba kiko lo mester bira e maneho di direktiva i a fiha posishon tambe pa loke ta e relashon entre UNSEBAKO i gobièrnu.
Igualmente mi por menshoná ku na 4 okashon direktivanan di sentronan di bario afiliá na UNSEBAKO a reuní pa interkambiá konosementu i eksperensia; Durante e enkuentronan aki diferente tópiko importante pa loke ta maneho di un sentro di bario a keda tratá.
Durante aña 2016 na 46 okashon UNSEBAKO tabata presente den e programa “Bario pa Bario, t’esei ta Kòrsou” ku ta keda transmití tur djadumingu di 2or pa 4or na Radio Hoyer 1. Na 15 okashon e programa kompletu tabata na enkargo di UNSEBAKO.
Mi por menshoná tambe ku den e prome kuartal di e aña aki 2 sentro di bario mas a afiliá na UNSEBAKO. Ta trata di sentro di bario Westpunt i sentro di bario Koraal Specht.
Durante temporada di kuaresma fundashon UNSEBAKO den koperashon ku fundashon ”Piskadó nos ta” a logra pasa e pelíkula “Marcelino Pan y Vino” na tur sentro di bario afiliá na UNSEBAKO.
Por lo demas mi por partisipá ku direktiva di UNSEBAKO a reuní durante aña ku diferente instansia di gobiernu i organisashonnan privá i a duna asistensia na diferente sentro di bario afiliá den algun kaso spesifiko, mientras ku pa selebrá di e di dos aniversario di UNSEBAKO a organisá un simposio sumamente interesante i eksitoso.
Dama i kabayeronan, UNSEBAKO su meta ta pa fortifiká, stimulá i (re)aktivá sentronan di bario na Kòrsou pero tambe pa sostené aktividatnan edukativo den koperashon ku sentronan di bario i konsekuentemente promové e sentido di konvivensia (e espírito komunitario) bou di e habitantenan di bario i desde luego bou di e siudadanía di Kòrsou. Pa por logra e meta ei mas pronto posibel, UNSEBAKO a presentá un organisashon sólido. Un fundashon ku karakter federativo ku su komishonnan fiho ku ta prepará e maneho, su konseho di federashon ku ta fiha e maneho, un direktiva kapas i fuerte pa ehekutá e maneho i su grupo di konsehero altamente kompetente (e asina yamá: tim di sosten) konsistiendo di 11 profeshonal: 1 ingeniero, 1 médiko, 1 ofisial di polis, 2 hurista, 1 eksperto di seguro, 1 trahadó sosial, 1 guia di hubentut, 1 historiadó, 1 sosiólogo i 1 accountant.
Ku e grupo di boluntarionan ekselente aki, hendenan kapas i determiná pa duna un man pa yuda desaroyá barionan pa asina logra adelanto di Kòrsou, UNSEBAKO a profilá ultimo 2 aña i mei di un forma asertá i efektivo, i por bisa ku ya kaba a kuminsá kosechá resultado positivo den sentido ku diferente sentro di bario ta funshoná mihó kompará ku 2 aña i mei pasá. Esaki indudablemente lo trese ku ne ku riba término barionan tambe lo funshoná mihó komo tal.
Sinembargo, ta mas ku opvio ku sentronan di bario lo no por funshoná eksitosamente sin sosten adekua di gobièrnu. Sosten adekuá ta kuminsá ku organisashon adekuá; Organisashon serio, dirigí pa logra e meta stipulá. Nos tur por a tuma nota den prensa lokal di e desenlase dramatiko ku fundashon Sefba últimamente a resultá aden.
E fundashon ku gobièrnu a lanta pa Stimulá Edukashon i Formashon den BArio a resultá un desapunto total pa sentronan di bario. Sefba a resultá inkapas pa duna e sosten nesesario. Sefba a resultá un desepshon pa gobièrnu mes tambe komo ku resientemente por a skucha e minister di Asuntunan Sosial i di Labor ku ta esun polítikamente responsabel pa Sefba, deklará públikamente ku Sefba no ta kumpli ku e meta ku ela keda lantá pe. Sefba probablemente a resultá un desepshon pa Sefba mes si konsiderá tur e frikshonnan i peleanan interno ku konstantemente ta tuma lugá dentro di e organisashon.
UNSEBAKO ta keda pendiente di e akshonnan ku gobièrnu lo bai tuma pa koregí e situashon lamentabel i penoso ku sentronan di bario a pasa aden durante ultimo 5 aña, unabes ku e minister responsabel mes a rekonosé ku durante e añanan ku a pasa, e no a logra pone Sefba kumpli ku e meta i tareanan ku ela keda lantá pe.
Distinguido oudiensia, aki ratu despues di boutismo di e buki, lo mi entregá e promé ehemplar na parlamentario Hensley Koeiman. Esei, komo ku UNSEBAKO i sentronan di bario afiliá tambe a tuma nota den prensa lokal di deklarashonnan di Sr. Koeiman den sentido ku e proksimo gobièrnu lo tin un kara sosial. Ademas nos sa tambe ku Sr. Koeiman ta bon na altura di esfuersonan grandi ku sentronan di bario ta hasi pa kumpli ku nan meta den nan bario. Sr. Koeiman, den su trabou komo parlamentario, di un forma genuino, semper a mustra interes pa e tema “bario”. Nos ta konta ku den kualke otro funshon ku Sr. Koeiman lo por okupá den futuro, e lo sa di duna sosten na bon funshonamentu di nos sentronan di bario i nos barionan.
Finalmente, pèrmití mi for di e lugá aki pa na nòmber di UNSEBAKO duna rekonosimentu i un palabra di gratitut na e 3 koleganan ku a join mi den e proyekto importante aki, den kua nos a analisá echosnan i a skirbi nos pensamentunan respekto e tema “ta den bario ta lanta e mucha”, kual produkshon awor lo keda na disposishon di generashonnan ku ta bini.
Tahirah, Frank, Max, na nòmber di fundashon Union Sentronan di Bario di Kòrsou, masha danki pa boso aporte. Bon trabou! Igualmente mi ta gradisí boso tambe pa a hasi posibel ku sentronan di bario i diferente otro organisashonnan sosial por risibí un ehemplar di e buki aki gratuitamente.
Distinguido oudiensia, danki pa boso atenshon.


text:
Análisis di krímennan di impakto haltu.
KOMUNIKADO DI PRENSA 356 /2022
20 yüli 2022
Análisis di krímennan di impakto haltu.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Den e periodo di 11 pa 17 di yüli 2022, polis a registrá i a analisá e siguiente aktividatnan
kriminal.
Atrako
Den e periodo ariba menshoná tabatin seis (6) kaso di atrako.
Mayoria a tuma lugá den oranan di mardugá i na momentu ku abitantenan tabata yegando
kas.
Ladronisia di vehíkulo
Den e periodo aki tabatin un (1) notifikashon di ladronisia di outo.
E outo aki a wòrdu hòrtá na Peruweg i ta trata aki di un Kia Rio.
Kiebro den kas
Polis a registrá nuebe (9) kiebro den kas di kua mayoria tuma lugá entre 10.00’or – 14.00’or
riba diferente dia di siman.
Malechornan a penetrá dor di fòrsa un òf otro porta di e kas.
E kiebronan aki a tuma lugá na Avesweg, Concordiastraat, Kaya Gingerpalm, Kaya Kashimiri,
Kaya Kastanja, Kaya Ma Pieternella, Saffierweg, Rekompensa i Seru Pretu bij Jan Luis.
Kiebro den negoshi
A konfirmá un (1) kiebro den negoshi i el a tuma lugá riba djasabra na un establesimentu
riba F.D. Rooseveltweg.
Kiebro den/na outo
Tabatin tres (3) kiebro den outo, ku a tuma lugá riba djaluna, djasabra i djadumingu entre
21.00’or – 23.00’or i 02.00’or – 04.00’or.
E método ku mas e malechornan a usa tabata di ranka piesanan di outo i kibra winshil
dilanti.
E sitionan na unda a kibra na e outonan tabata Vrijgezellenbaai, Pietermaai i Baya Beach
Violensia relashonal
Polis mester a atendé ocho (8) kaso di violensia relashonal, ku a tuma lugá durante di siman
i fin di siman.
Mayoría di e kasonan aki a tuma lugá entre 23.00’ i 02.00’or.
E áreanan kaminda ku polis mester a duna asistensia pa e tipo di violensianan aki tabata for
di West Groot St. Joris te ku Julian.


text:
Tony-Ann Singh di Jamaica a keda corona como Miss World 2019 den e certamen cu a tuma lugar awe na ExCeL London. Vanessa Ponce di Mexico, Miss World 2018, den un momento epico riba e escenario a corona Tony-Ann Singh. Ophely Mezino di Francia y Suman Rao di India tabata respectivamente e prome y segundo finalista. Esaki tabata e dia 69 edicion di Miss World y e concursantes cu a competi pa e titulo tabata for 120 pais. Miss World 2019 a nace na Morant Bay, St. Thomas y ta un graduado di Florida State University.
Home Magazine News Flash MISS WORLD 2019


text:
‘Speed meet’ pa konektá buskadó di trabou lokal i dunadó di trabou den sektor di turismo
Sektor di turismo di Boneiru tin un skarsedat di personal. Pa e motibu aki hopi empresario ta haña nan mes den problema. Ku e temporada haltu (‘high season’) dilanti porta mester atendé e problema di skarsedat mas rápido posibel. Pa e motibu aki Plenchi di Trabou, Tourism Corporation Bonaire (TCB) i Bonaire Hotel and Tourism Association (BONHATA) ta traha huntu pa konektá persona ku ta buska trabou i dunadó di trabou durante un ‘speed meet’ ku ta tuma lugá riba 11 di novèmber benidero.
Tin entre otro un skarsedat di personal pa limpiesa, kushina, bar i departamento di servisio. E tres organisashonnan anteriormente menshoná tin e preferensia pa laga buskadó di trabou lokal yena e vakaturanan aki. Nan a buska solushon riba término kòrtiku i asina a bin ku e idea pa organisá un ‘speed meet’ ku e título “Ban traha den Turismo”. Banda di esei e partidonan ta keda traha huntu pa buska solushon riba término largu pa garantisá sufisiente personal kalifiká lokal ku por kumpli ku e nesesidat den e sektor di turismo kresiente.
Speed meet “Ban traha den Turismo”
E promé ‘speed meet’ den sektor di turismo ta tuma lugá riba 11 di novèmber 2021 di 10’or di mainta pa 2’or di mèrdia na Jong Bonaire (Kaya Simon Bolivar 16). Durante e ‘speed meet’ aki buskadónan di trabou i dunadónan di trabou ta topa otro na un sitio kaminda na un manera rápido nan por buska un mèch. Si tin un mèch, ta traha un siguiente sita. Den pasado Plenchi di Trabou a organisá vários ‘speed meet’ eksitoso den otro sektor, kaminda hopi buskadó di trabou a logra haña un trabou pagá i a yena e vakaturanan.
Dor di konektá buskadónan di trabou lokal mesora ku kompanianan di hóreka na Boneiru durante e ‘speed meet’, Plenchi di Trabou, TCB i BONHATA ke oumentá kantidat di profeshonal lokal den sektor di turismo. Ku esaki empresarionan ta haña personal kalifiká i duradero i tambe por buta buskadónan di trabou lokal riba funshonnan pagá. Asina e ‘speed meet’ ta kumpli ku tantu e nesesidat urgente pa personal for di e sektor di turismo komo ku e oumento di e oportunidatnan pa buskadónan di trabou riba e isla.
Inskribí
Dunadónan di trabou den sektor di turismo ku ta buska personal, por inskribí mesora. E buskadó di trabou ku ta registrá na Plenchi di Trabou i otro personanan lokal ku ta interesá den un trabou den sektor di hóreka i turismo tambe por inskribí pa e ‘speed meet’ di 11 di novèmber benidero. Tantu e dunadó di trabou komo e buskadó di trabou por registrá dor di manda un e-mail pa speedmeet@plenchiditrabou.com. Pa mas informashon tambe por tuma kontakto ku Plenchi di Trabou via +599-7158346.


text:
Brantwer hopi visibel relashoná ku entrenamentu pa shofùr di e kuerpo
Relashoná ku entrenamentu den e periodo di djaluna 19 te ku djabièrnè 30 di sèptèmber, Kuerpo di bombero Hulanda Karibense (BKCN) lo ta mas visibel ku normal riba karetera públiko di Boneiru. Un total di 14 kolaboradó di brantwer ku ta traha na Boneiru, Saba i Sint Eustatius ta manehá vehíkulo di brantwer durante di e periodo di entrenamentu aki ku regularidat rònt e isla, tin biaha hasiendo uso di sirena i ‘zwaailicht’.
Bou di supervishon di un instruktor di maneho sertifiká pa WRM (WRM-gecertificeerde) e partisipante ta siña kon e por maniobrá rápido pero prinsipalmente sigur den tráfiko, na momentu ku e ta na kaminda pa atendé ku un insidente (di emergensia). Tambe e partisipante ta siña ki ora por òf mester usa ‘zwaailicht’ i sirena. BKCN ta pidi abitante i usuario di karetera di Boneiru pa ta konsiente di e entrenamentu i pa manera ta kustumber, aktua riba e señalnan di emergensia. E entrenamentu ta tuma lugá riba djaluna te ku djabièrnè, entre 9 or di mainta pa 5 or di atardi.


text:
Oficina di Turismo, A.T.A., ta informa cu pa luna di maart nos destinacion a ricibi un total di 95,912 bishitante “stay-over”. Si compara luna di maart 2022 cu maart 2019 – cu tabata e ultimo aña normal di turismo, por mira cu Aruba a recupera 90% di locual a wordo ricibi na maart 2019.
E tres mercadonan cu mas a destaca den e cantidad di turista cu a bishita na maart 2022 como tambe den grado di recuperacion ta; Estados Unidos cu 78,358 bishitante cu ta representa un grado di recuperacion di 94% den comparacion cu maart 2019, Hulanda cu 4,229 bishitante cu ta representa un grado di recuperacion di 119% den comparacion cu maart 2019 y Colombia cu 1,932 bishitante cu ta representa un grado di recuperacion di 91% den comparacion cu maart 2019.
2022 DEN COMPARACION CU 2021
2022 a cuminsa cu un crecemento mas fuerte y stabil cu 2021, maske cu den luna di januari por a wak un caida den recuperacin den comparacion cu e ultimo 8 lunanan di 2021. Sinembargo, e recuperacion den lunanan februari y maart ta sumamente positivo.
Si compara maart 2022 cu maart 2021 por wak cu crecemento di 95.9% den cantidad di bishitantenan “stayover”, for di 48,967 bishitante pa 95,912 bishitante.
Si compara maart 2022 cu maart 2021 por wak un biaha mas cu e 3 mercadonan cu mas a crece den cantidad di bishitante stayover ta Estados Unidos cu un crecemento di 34,979 bishitante “stayover” cu ta representa un crecemento di 80.6%, Hulanda cu un crecemento di 2,649 bishitante “stayover” cu ta representa un crecemento di 167.7% y Colombia cu un crecemento di 725 bishitante “stayover” cu ta representa un crecemento di 60.1%.
MERCADONAN
Norte America ta keda e mercado mas fuerte pa Aruba y na maart 2022 un total di 82,436 bishitante Norte Americano a bishita Aruba. Esaki ta 85.9% di e total di e bishitantenan “stayover”. Na maart 2022, Europa a trece 6,269 bishitante pa Aruba, cu ta 6.5% di e total di bishitantenan “stayover”. Un total di 5,027 bishitante cu ta representa 5.2% di e bishitantenan “stayover” tabata procedente di Latino America; y 2.3% di e total di bishitantenan stayover pa maart 2022- cu ta 2,180 bishitante, a bishita nos isla for di otro partinan di mundo.
E PROME KWARTAAL DI 2022
E prome 3 lunanan di 2022 Aruba a ricibi un total di 233,666 bishitante “stayover”, cu ta representa un grado di recuperación di 79% compara cu e mesun lunanan di 2019.
TOURISM CREDITS / CENTRAL BANK OF ARUBA
Di acuerdo cu Banco Central e asina yama ‘Tourism Credits’ (anteriormente yama “Tourism Receipts”) pa e prome, di dos y di tres kwartaal di aña 2021 a contribui cu AWG 2,120.10 miyon den nos economia, cu ta 48% mas compara cu e mesun temporada na 2020. Esaki naturalmente ta debi na e pandemia global di Covid-19 durante cual Aruba tambe a cera su fronteranan temporalmente entre mita di maart 2020 te cu juli 2020.


text:
KRALENDIJK – Den fin siman ultimo a tuma lugá e di 25 kongreso di NORCECA. Esaki ta e federashon di volibòl di Amerika nort, Amerika sentral i Caribe. E kongreso tabata planiá pa luna di yüni na Punta Cana pero mester a kansela esaki pa motibu di pandemia. E kongreso tabata dianan 24 i 25 di òktober 2020 di forma virtual via Zoom. Tur 41 pais miembro a partisipá ku un delegado.
E kongreso aki ta hopi importante pa e mundu di volibòl, kaminda a tuma luga elekshon di e Board of directors, direktiva i diferente komishonnan. Por ehempel a reëlegi Cristobal Marte Hoffiz komo presidente di NORCECA.
Ku orguyo BOVOBO kier a komparti, ku a elegí Gisette Emer komo miembro di e komishon di Beach Volley Ball i Jose-Luis Nicolaas komo miembro di e komishon di Desaroyo. Nos kier a felisitá nan ku e logro aki i desea nan hopi eksito ku e reto aki.
Di e forma aki BOVOBO ta sigui traha riba e desaroyo di voliból aki na Boneiru. Partisipando aktivamente den reunion, kongreso i komishon nan. Lokalmente tambe ta kontinua ku e plan pa voliból ta un deporte akitivo i importante.


text:
KRALENDIJK – Manera ta e caso tur ora, debi na su ubicacion, e isla di Bonaire casi semper ta esun cu ta experencia cualkier efecto di un sistema tropical prome cu Aruba (y Corsou). E pasada di loke awor a bira Depresion Tropical #9, a pasa Bonaire prome y a laga su marca atras. Entre nan, un barco di bela a haya sla y bati riba canto na Kralendijk manera e potret aki ta mustra. Mientrastanto Bonaire a lanta ‘solo solo’ diabierna. Potretnan ta cortesia di conocido fotografo Ramsay Soemanta.
MIAMI/ORANJESTAD – Pa di tres biaha durante e temporada di horcan 2022, Aruba ta riba e ruta di un disturbio cu por bira un depression of te hasta un tormenta tropical. Aruba su ubicacion particular a pone cu e prome dos disturbionan no a afecta Aruba directamente y ta spera cu e di tres tin e mesun ‘destino’. E ta remarcabel cu e prome dos disturbionan tabatin e mesun ruta. E prome no a bira nada te leu despues di a pasa nos, y a bira tormenta Bonnie, sigui pa e depression #9 cu a forma panord di Aruba y bira horcan feroz Ian causando hopi morto siman pasa ainda. Awor tin e disturbio cu a haya e nomber Invest 91L cu ta dirigiendo su mes pa nos direccion, esta islanan ABC (Aruba, Bonaire y Corsou). Ta spera cu lo sinti su efectonan den careda di diahuebs of diabierna proximo
MIAMI – National Hurricane Center na Miami ta vigilando un sistema tropical, cu aworaki ta un ola tropical den desaroyo algun 100 miya sur di Isla Riba. E ta produciendo un area di yobida desorganisa, mientras cu e ta move direccion west cu forza di 29 miya pa ora. Ta pronostica cu den 5 dia e por desaroya den algo mas fuerte, drentando Caribe. Ya caba meteorologonan na Miami ta haci mencion pa islanan ABC tene bista riba e sistema aki. Si e sistema aki desaroya den un tormenta, e por haya e nomber di Gaston of Hermine.
MIAMI – Horcan Fiona ta causando basta retraso y cancelacion di buelo den region di Caribe e dianan aki. Esaki tambe por afecta nos islanan. Islanan manera Republica Dominicano cu tin buelo directo pa Aruba sigur ta wordo afecta, unda cu e isla hunto cu Puerto Rico hunto, a registra por lo menos 3 morto a consecuencia di e horcan. Islanan manera Islanan Virgen Britanico, Antigua y Barbuda tambe a sufri cancelacion, mientras cu Turks & Caicos a suspende tur buelo pa y for di e isla debi na e pasada riba e isla di e horcan.
KRALENDIJK – Actual diputado di Comunidad y Cuido pa entidad publico Bonaire Nina den Heyer entrante 1 di December 2022 ta bira hefe di Ministerio di OCW di Hulanda Caribense. OCW ta e abreviacion di Onderwijs Cultuur i Wetenschap osea Enseñansa, Cultura y Ciencia). Den un comunicado diabierna pa e.o. NoticiaCla, e mandatario ta splica cu mirando cu e ta inicia e funcion nobo na December, a dicidi awor caba cu ta entrega e carteranan pa e demas diputadonan. Ki dia exacto e lo retira sinembargo, e no por a bisa. E cartera cu e ta keda cune te ora e retira ta esun Social. E mandatario a confirma algun tempo pasa cu e no ta participa na e proximo eleccion na Bonaire y ta retira di politica activo. “Tabata un gran honor di por a sirbi pueblo di Boneiro como diputado na 2016 y atrobe foi 2019 te awor” e mandatario a bisa. E la gradici pa e
PHILLIPSBURG – E isla di St Maarten (Hulandes) ta preparando pa ‘shut down’ relaciona cu e pasada di Tormenta Tropical Fiona. Relaciona cu e tormenta, e Centro di Operacion di Emergencia a dicidi cu tur negoshi no esencial tin cu cera porta awe diabierna pa 2’or pm, y demas negoshi esencial pa 5pm. Transporte publico por sigui opera te cu 6or di awe tardi. Despues di esey, e isla ta bay riba un shut down, pa por prepara pa e pasada di e tormenta, cu a ‘cambia’ un poco di direccion y ta bayendo mas pazuid si. No obstante esaki, e isla a dicidi pa tume e medidanan necesario.. Awe mainta e localidad di e tormenta tabata 285 km oost di Guadeloupe, cu biento di 85 km moviendo direccion west. Tin un tropical storm warning pa tanto St Maarten, Saba y Statia vigente.
MIAMI – Isla Riba (St Maarten, Saba y Statia) ta bou di un alerta di tormenta tropical awe mainta,despues cu ayera Tormenta Tropical Fiona a nace den Caribe. Awe mainta e tabata moviendo direccion west cu forza di 20 km pa ora cu biento di 85 km pa ora., E ta pasa bou di e islanan y yega cerca di Islanan Virgen y Puerto Rico den fin di siman. E no ta forma peliger pa Aruba otro cu tin posibilidad di falta di biento, causando aun mas calor.


text:
Den e ‘barionan pober’, esta, e áreanan kaminda relativamente hopi hende ta biba den pobresa, salú, estilo di bida i uso di servisio di kuido di e habitantenan ta un poko ménos faborabel kompará ku poblashon di Kòrsou den su totalidat. Sinembargo, ora parti e barionan pober den kuater área geográfiko i kompará esakinan ku otro, por mira diferensia grandi entre e áreanan akí i pa kada un tin sierto punto ku ta rekerí atenshon. Por ehèmpel, e habitantenan di e áreanan mas pober ‘leu for di sentro’ tin mas problema ku sangura, djaka i raton kaminda nan ta biba, i ta mas difísil pa nan yega hospital i poli denter di 30 minüt. Den e barionan mas pober di Willemstad p’ariba di brùg, e habitantenan ta huma mas, ta usa mas soft drugs, ta bisa mas frekuentemente ku nan tin (síntoma di) enfermedat transmití pa sangura i ta sinti ku nan tin ménos apoyo sosial. Den e barionan mas pober di Willemstad p’abou di brùg, e habitantenan tin mas molèster di holó malu i kontaminashon di aire ku ta bini di e área industrial di Schottegat i ta bisa mas frekuentemente tambe ku nan tabatin asma i alergia den e 12 lunanan promé ku e entrevista. Den e ‘barionan di pueblo’, ta mas frekuente pa e habitantenan inhalá huma di tabako ora otro hende ta huma den kas, nan tin mas limitashon di moveshon, tin mas molèster di zonido kaminda nan ta biba i ta sinti mas tantu ku, pa motibu finansiero, ta difísil pa nan optené kuido dental.
Por haña e resultadonan akí i hopi mas den e di dos publikashon di Enkuesta Nashonal di Salú 2017, e informe temátiko SALÚ, ESTILO DI BIDA I USO DI SERVISIO DI KUIDO DEN E BARIONAN POBER. Den e informe akí, Volksgezondheid Instituut Curaçao (VIC) ta duna un bista aktualisá di algun diferensia di estado di salú ku ligá ku faktor sosioekonómiko ora kompará poblashon di Kòrsou den su totalidat ku e habitantenan di e barionan mas pober (kaminda mas ku 30% di e kasnan di famia ta biba bou di nivel di pobresa). Di e manera akí, e informe akí ta ofresé punto ku por sirbi komo referensia pa formulá i evaluá maneho ku ta basá riba evidensia ('evidence-based') i dirigí riba bario.
E informe temátiko SALÚ, ESTILO DI BIDA I USO DI SERVISIO DI KUIDO DEN E BARIONAN POBER a keda presentá na Minister di Salubridat Medio Ambiente i Naturalesa, Sra. Suzanne Camelia-Römer, dia 24 di ougùstùs último. E informe i e publikashonnan anterior di VIC ta optenibel den formato digital aki.


text:
Aruba
Colegio Cristo Rey a resulta scol ganador di AAA su Wings of Hope Energy Champion Competition
ORANJESTAD-Aruba Airport Authority N.V. (AAA) su Wings of Hope (WoH) orguyosamente a anuncia cu Colegio Cristo Rey t’e ganador oficial di e prome Energy Champion Competition.
This content is exclusive for members
Register or login to unlock this article
Aruba
Minister Rocco Tjon: Comision di CPT a audit diferente centro di detencion na Aruba
Aruba
Caso Poentje Castro Detayenan demasiado vago a pone cu Hues no por a tuma otro decision
ORANJESTAD-Un misterio grandi Ministerio Publico a converti e caso di asesinato di Poentje Castro diamars ultimo, ora cu Hues den Prome Instancia a dicidi cu tin cu laga Anderson Rasmijn, e unico sospechoso di e caso aki, den libertad ya cu no tin pruebanan concreto y legal cu ta confirma cu ta el a mata Castro.
Sinembargo tin varios aspecto cu no ta cuadra of miho bisa ta klop cu otro den loke e acusado mes a declara den corte algun siman atras ora cu e caso a wordo trata mientras cu e aspecto mas extravagante, ta e hecho cu for di e investigacion inicial cu a wordo haci for di 2010, tin informacion di esaki cu a “perde.”
Un ponencia cu ta lanta hopi pregunta di e forma di proceder no solamente di Ministerio Publico pero tambe di cuerpo policial caminda ta ser mustra cu cierto partinan di e investigacion inicial, ta perdi y cu no por haya esaki.
Esaki ta duna un impresion di un falta di responsabilidad y seriedad di parti di e autoridadnan cu a haci e investigacion aki y unda nan informacion cu nan a hinca den computer, a bay y con esakinan por a perde. Lamentablemente mando policial no a ni reacciona pa bisa cu nan ta cuminsa un investigacion interno con algo asina por a pasa.
Con un oficial di polis, den e caso aki recherche, ta traha riba un caso den e “domain” di cuerpo policial, anto su informacion ta djis perde y ningun hende por haci esaki, ya cu ta dificil pa kere cu e recherchenan ta bay cas cu nan trabou y ta hinca esaki den nan computer na cas of nan laptop personal.
Fuera di esaki tin otro punto masha remarcabel, ya cu e sospechoso Rasmijn durante tratamento di e caso a declara cu el a bay cumpra droga na un cas cu ta cerca di e cas di e victima Castro.
Segun su declaracion, el a bay pa cumpra en total di 4 kilo di droga cu ta cocaina y heroina, dunando indicacion cu ta su so a bay pa haci e ‘respondi’ aki, cu sin duda ta hopi peligroso. El a bisa tambe cu na final e no a haya 4 pero 2 kilo so.
Ora cu tuma nota cu Rasmijn a staciona su auto den Spechtstraat pa cana bay den Weststraat cu ta un caya hopi transita, el a pasa riba e crusada di Weststraat y Rudolf Arendsstraat cu tambe ta un crusada hopi uza pa trafico, ta dificil pa asumi cu Rasmijn lo a core e riesgo di cana riba e pida di caminda aki, cu 2 kilo di droga sin cu el a wordo mira. Riba e mapa ilustra den e articulo por mira punto 1 ta unda ela staciona e auto y punto no. 2 ta unda Castro su cas tabata.
Ta mas normal den e tipo di negoshinan aki, pa “bestel” e droga cu anticipacion ya cu no ta solamente e droga e tin cu carga hiba bek su auto riba e distancia largo aki pero e ta canando cu miles di florin of dollar pa paga esaki cu tambe ta un riesgo grandi den e trayectorio cu el a bisa cu el a cubri.
Algo no ta klop cu su declaracion, esta di staciona su auto den Spechtstraat y cana bay te banda di Apollostraat banda di cas di Castro, pa e piki 2 kilo di droga sigur ora cu realisa cu mayoria di e negoshi di bendemento di droga, ta tuma luga den scuridad di anochi, pues lo por tin basta trafico pa y for di e mesun “tienda” na unda el a bay cumpra e droga aki.
Presencia di Rasmijn den vecindario ta keda un sospecho grandi den e caso aki pero tabata na autoridadnan hudicial pa clarifica esakinan y no awor despues di mas di un decada, busca pruebanan cu ya no por ta existi mas.
Tin un solo acusado, e yama Anderson Rasmijn. El a admiti cu e tabata na e sitio o sea den bisindario. Pero e ta nenga cu el a mata Poentje. Ministerio Publico a bisa e tabata actua straño pasobra el a para su auto leu y despues a bolbe na careda cu man scondi bou di su T-shirt. Kico e tabatin bou T-shirt? Fiscal no por a bisa kico esaki tabata pasobra nan no a ni a mir’e; ni ningun otro hende a mir’e cu e arma den su man.
Husticia ta paga awe pa eror di ayera
No tin ningun testigo cu a mir’e cerca di e cas di Poentje Castro y tampoco tin filmacion cu e tabata bini for di e cas di Poentje. E unico filmacion ta cu e ta den e caya pazuid di e supermercado Bo Chang y den Spechtstraat. E acusado mes ta nenga. Ni un biaha el a admiti di a mata Poentje Castro y hala atras.
A detene Anderson Rasmijn na aña 2011 pero no a haci ningun test pertinente di resto di polvo riba e pañanan confisca cu e tabatin bisti e anochi di e sucedido. E tabatin e pañanan aki ainda warda den un maleta. Pakico no a investiga e otro puntonan menciona door di testigo y a concentra solamente riba Anderson Rasmijn. Tur tip ta valioso.
Caso ta basa riba teoria y no echo
Fiscal mes a bisa den su rekisitorio cu el a dicidi pa concentra riba Anderson Rasmijn pasobra e tabata e unico sospechoso, mientras cu e mes algun minuut prome a pidi su disculpa pasobra e investigacion tabata laga hopi di desea y cu no a haya hopi parti di e proces-verbaal of cu a perde. Pakico no a cuminsa ful e investigacion di nobo y di e forma ey concentra riba tur e tipnan cu a drenta?
Varios tip cu no a investiga
Testigo a bisa cu tabatin un auto e anochi ey na cas di Poentje Castro cu mas hende den dje. No a bay riba dje; tabatin scooter sospechoso cu dos persona riba dje e anochi ey, pero no a sigui riba e pista aki; tin blackberry cu sanger y no a mencion’e mas; muraya tin mancha di sanger y no a bay riba dje. Si Poentje a cay y fayece mesora despues di e tiro, di con e muraya tin mancha di sanger. E persona cu a tira Poentje tabata den su cura y a bula pa huy. Ki tipo di sanger e tabata y ta mescos cu esun riba e Blackberry? Pregunta y mas pregunta. Pero sin contesta.
Aruba
Prome Minister Evelyn Wever – Croes ta premira: Un paro na recorte salarial lo yuda normalisa e situacion
Daily Nobo
A SALI NA KLA KU JERSON ROSALINA TA METÍ DEN MUCHU MAS KOS
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
Gobiernu no tin fondo pa publiká pèrmit pa konstrukshon den korant
“IPKO Poppetje gezien, kastje dicht”
A SALI NA KLA KU JERSON ROSALINA TA METÍ DEN MUCHU MAS KOS
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
Gobiernu no tin fondo pa publiká pèrmit pa konstrukshon den korant
“IPKO Poppetje gezien, kastje dicht”
Trending
-
Lokal6 days ago
A SALI NA KLA KU JERSON ROSALINA TA METÍ DEN MUCHU MAS KOS
-
Lokal6 days ago
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
-
Lokal6 days ago
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
-
Lokal6 days ago
Gobiernu no tin fondo pa publiká pèrmit pa konstrukshon den korant
-
Lokal6 days ago
“IPKO Poppetje gezien, kastje dicht”
-
Lokal7 days ago
BETESDA I PRO BISTA ta bai konsierto “SIGUI PA DILANTI” ku yudansa di Curacao Suits Hotel i El Señorial
-
Lokal7 days ago
Siman di Deaxo Croes, Punta pa Punta (Crossing for Prevention)
-
Sosial7 days ago
ICONS ta lansa studio albùm “Iconicprint”